PKP punca tangguh undi 18 sekadar alasan ‘malas’ SPR

Oleh Athirah Huda Zalhe

BANGI, 12 Syaaban 1442H, Jumaat – Pelaksanaan Perintah Kawalan Pergerakan (PKP) sepatutnya tidak dijadikan alasan untuk Suruhanjaya Pilihan Raya Malaysia (SPR) menjayakan pendaftaran pemilih secara automatik dan kelayakan mengundi pada usia 18 tahun.

Ini kerana, pendaftaran automatik dilihat sangat bersifat mesra teknologi, apatah lagi ketika semua negeri masih dalam tempoh PKP dan pengundi tidak perlu keluar untuk mendaftar sendiri, kata Naib Ketua Angkatan Pemuda Pemudi BERJASA (ANGKASA), AD Satiman.

Justeru, beliau menyifatkan kenyataan SPR bahawa pendaftaran automatik dan undi 18 boleh dilaksanakan selepas 1 September tahun depan, hanyalah alasan ‘malas’ untuk mencari penyelesaian.

“Saya secara peribadi melihat ini (pendaftaran automatik dan undi 18) realiti yang perlu direalisasikan. Maka, ia perlu dilaksanakan pada PRU15.

“Jika usaha ini tidak ditangguhkan ia membuktikan keprihatinan kerajaan sekarang terhadap anak muda serta keperluan-keperluan mereka,” katanya kepada Ismaweb.net, hari ini.

Semalam, SPR mengatakan pendaftaran pemilih secara automatik hanya dapat dilaksanakan selepas September 2022, berikutan sekatan pergerakan yang telah menghalang perancangan serta persiapannya.

Beberapa anggota Kabinet kerajaan hari ini mempertahankan penangguhan pelaksanaan Undi 18, termasuk Menteri Perdagangan Antarabangsa dan Industri, Datuk Seri Mohamed Azmin Ali serta Presiden PAS yang juga Duta Khas bertaraf menteri, Datuk Seri Abdul Hadi Awang.

Mengulas perkara itu, AD Satiman berkata, jika kerajaan hari ini enggan atau mengambil ringan terhadap undi 18, ini juga bermakna Perikatan Nasional (PN) mengambil ringan terhadap masa depan golongan muda.

“Kehidupan anak muda lepas universiti amat sukar, susah cari kerja, gaji kecil dan sudah terikat hutang.

“Maka, mereka pasti mahu terlibat secara langsung dalam proses tadbir urus negara untuk ‘secure’ masa depan mereka,” katanya.

Beliau menganggap tindakan PN menangguhkannya adalah kerana takut dengan dinamika golongan pengundi muda yang mungkin boleh menggugat keselesaan parti itu.

“Anak muda rata-rata kecewa dengan tindakan ahli politik yang dah berusia dalam konteks kegagalan mereka sediakan masa depan terjamin untuk orang muda.

“Sepatutnya giatkan usaha pupuk kesedaran kenegaraan dalam kalangan pengundi, terutama pengundi muda supaya obor yang memandu mereka dalam membuat pilihan adalah rukun dan sistem hidup bernegara, bukan dipandu janji manis ahli politik,” katanya.


20 pegawai imigresen positif COVID-19

PUTRAJAYA, 15 Rabiulakhir 1442H, Selasa – Hampir 3,500 pegawai imigresen menjalani ujian saringan COVID-19 sehingga 25 November lepas, dengan 3,000 daripadanya telah dikuarantin dan 20 orang lagi dirawat kerana didapati positif wabak itu.

Ketua Pengarah Imigresen, Datuk Khairul Dzaimee Daud berkata, sebagai sebahagian daripada pasukan barisan hadapan, petugas Jabatan Imigresen (JIM) berhadapan risiko terdedah kepada virus itu kerana berada paling hampir dengan warga asing dan pendatang tanpa izin yang belum dipastikan tahap kesihatan mereka.

Namun, katanya JIM tetap komited melaksanakan dasar kemasukan warga asing yang diputuskan kerajaan melalui Majlis Keselamatan Negara (MKN), menyaksikan sebanyak 1,332 kes positif import sehingga 30 November lepas.

“Bukan sahaja sebagai benteng pertama pintu masuk negara menghadapi pelawat asing yang berisiko membawa virus COVID-19 tetapi turut terlibat secara langsung dalam tugasan-tugasan berkaitan kawalan dan pencegahan pandemik COVID-19,” katanya dalam kenyataan bersempena sambutan Hari Imigresen 2020, hari ini.

Beliau berkata, penglibatan JIM dapat dilihat di kawasan tumpuan warga asing, pusat rawatan dan kuarantin warga asing seperti di Taman Ekspo Pertanian Malaysia Serdang (MAEPS), Serdang dan operasi penguatkuasaan di kawasan Perintah Kawalan Pergerakan Diperketatkan (PKPD).

Khairul Dzaimee berkata, sejak Januari hingga 30 November lepas, JIM telah melaksanakan sebanyak 6,379 operasi penguatkuasaan di seluruh negara, melibatkan pemeriksaan 93,475 individu serta penahanan 34,920 pendatang tanpa izin dan 376 majikan.

Bersempena sambutan Hari Imigresen itu, beliau turut melancarkan Pelan Anti-Rasuah JIM 2020-2024 yang memberi fokus kepada tadbir urus lebih jelas serta pembudayaan integriti tinggi dalam melaksanakan tugas sebagai penguat kuasa undang-undang.

“Pelan ini digubal untuk memberikan fokus kepada dasar integriti dan tadbir urus yang lebih jelas serta pembudayaan integriti tinggi dalam melaksanakan tugas sebagai penguat kuasa undang-undang,” katanya.

Bagi mendukung inisiatif pendigitalan perkhidmatan kerajaan dan penerapan norma baharu, Khairul Dzaimee berkata JIM membangunkan Sistem Temujanji Online (STO), Sistem MYEntry, Sistem Pertanyaan Online (SPO) dan Sistem MyTravelPass (MTP).

“Jabatan Imigresen sentiasa mengikut arus perkembangan teknologi supaya kualiti sistem penyampaian perkhidmatan dapat ditingkatkan dan kos operasi dikurangkan. Urusan-urusan yang dijalankan selama ini di kaunter dikurangkan secara berperingkat dan dijalankan secara dalam talian dan digital,” katanya. – Bernama


Kanak-kanak 12 tahun maut ditembak rejim pengganas

BAITULMAQDIS, 19 Zulhijjah 1442H, Khamis – Seorang kanak-kanak lelaki Palestin maut akibat cedera parah selepas ditembak tentera negara penganas Israel di Tebing Barat yang diduduki.

Mohammed al-Alami, 12, meninggal dunia di bandar Beit Omar – di barat laut Hebron – selepas ditembak di dada ketika menaiki kenderaan bersama bapanya, kata Kementerian Palestin dalam satu kenyataan.

Kanak-kanak itu adalah mangsa muda kedua yang meninggal dunia akibat tembakan yang dilepaskan tentera Israel dalam beberapa hari ini.

Datuk Bandar, Nasri Sabarneh berkata, bapa Mohammed keluar memandu bersama-sama Mohammed dan anak perempuannya sebelum Mohammed meminta untuk berhenti di sebuah kedai.

“Bapa itu membuat pusingan U dan tentera Israel berdekatan mula menjerit kepadanya untuk berhenti.

“Seorang askar kemudian melepaskan tembakan ke arah kenderaan,” katanya.

Sabarneh berkata, beliau mengenali keluarga itu – yang tinggal di bandar – dan telah bercakap dengan bapa Mohammed.

“Bapa dan anak perempuannya tidak mengalami kecederaan,” katanya.

Tentera Israel sedang menyiasat kejadian itu dan tidak mempunyai komen segera.

Sabtu lalu, seorang remaja Palestin berusia 17 tahun maut akibat kecederaan sehari sebelumnya.

Mohammed Munir al-Tamimi cedera parah meninggal dunia di hospital, kata Kementerian Kesihatan Palestin, sehari selepas himpunan bantahan di kampung Beita.

Pada Jumaat, ratusan penduduk Palestin berkumpul di Beita untuk membantah pendudukan kucing liar di Eviatar. – Agensi


Lonjakan kes COVID-19 tingkat tekanan pada sektor kesihatan Jepun

TOKYO, 24 Jamadilakhir 1443H, Khamis – Lonjakan kes COVID-19 yang tidak terkawal telah meningkatkan tekanan ke atas sektor penjagaan kesihatan di Jepun.

Kadar kes harian negara itu melonjak sekitar 10,000 dengan rekod baharu iaitu 71,633 kes pada Rabu, apabila 14,086 kes dikesan di ibu negara Tokyo.

Akhbar Kyodo News yang berpangkalan di Tokyo melaporkan, terdapat sedikit petunjuk bahawa lonjakan kes jangkitan akan perlahan.

Namun, situasi  COVID-19 yang semakin merosot membebankan sektor perubatan yang menghadapi kekurangan kit ujian saringan dan sumber manusia, kata laporan itu.

Sebagai langkah daripada usaha untuk membendung peningkatan jangkitan, Jepun akan memperluaskan perintah darurat separa kepada 34 wilayah mulai hari ini.

Menerusi langkah itu, pihak berkuasa wilayah akan diberi kuasa untuk mengarahkan restoran dan bar memendekkan waktu perniagaan mereka serta menghentikan atau mengehadkan hidangan alkohol.

Jumlah kes keseluruhan di Jepun kini mencecah lebih 2.27 juta termasuk 18,559 kematian.-  Agensi


Kes puasa: Polis nasihat orang awam tak ambil undang-undang sendiri

SHAH ALAM, 4 Ramadan 1442H, Jumaat – Polis Diraja Malaysia menggesa dan menasihatkan masyarakat, agar tidak mengambil undang-undang di tangan sendiri dan mengeruhkan keadaan susulan kejadian dua pengawal peribadi yang dipukul oleh majian kerana berpuasa.

Ketua Polis Selangor Datuk Arjunaidi Mohamed berkata, pihaknya telah mengesan beberapa gesaan yang berbaur ugutan daripada pihak tertentu, untuk mengisytiharkan perang dan mengepung kawasan Klang.

“Kenyataan yang sebegini, boleh mengeruhkan keadaan, serta menjejaskan ketenteraman awam dan boleh diambil tindakan di bawah Seksyen 504 Kanun Keseksaan,” katanya dalam kenyataan hari ini.

Selain itu beliau berkata beberapa video klip juga dikesan telah dimuat naik dari pelbagai platform media sosial, yang menggesa supaya tindakan setimpal diambil terhadap suspek.

Arjunaidi berkata, sehingga ini pihak polis mengesahkan bahawa seramai lima orang telah ditangkap melalui beberapa siri tangkapan bagi membantu siasatan.

Dari jumlah tersebut, katanya seramai empat orang telah ditangkap di Klang Selatan, Selangor sementara seorang lagi di Dang wangi, Kuala Lumpur dan kesemua suspek telah ditahan reman antara lima hari hingga tujuh hari.

Sehubungan itu, beliau berkata orang ramai dinasihatkan agar tidak membuat sebarang spekulasi, perkongsian dan menyebarkan sesuatu berita dari sumber yang tidak sahih. – Bernama


Membina negara dengan arak?

AGAK menghairankan apabila tindakan tegas terhadap aktiviti judi dan arak dikatakan sebagai mencabuli prinsip pembinaan negara bangsa. Apakah dengan menyokong arak, kita sebenarnya sedang membina negara bangsa yang harmoni?

2. Tidak cukupkah lagi kita menyaksikan keluarga yang kehilangan ayah disebabkan kerana dilanggar pemandu mabuk. Atau keluarga yang terkesan disebabkan kerana ketagihan judi atau arak?

3. Pada hakikatnya, tindakan kerajaan negeri Kedah yang bertegas menghentikan pengeluaran lesen judi dan arak adalah tindakan yang wajib disokong. Ia bertepatan dengan saranan al- Quran dan hadis malah langkah ini pernah dilaksanakan oleh Khalifah Umar Abdul Aziz dahulu.

4. Apa yang menghairankan terdapat dalam kalangan pimpinan muslim sendiri yang membantah tindakan penguatkuasaan tegas terhadap judi dan arak tersebut. Kita seharusnya bersama diingatkan semula bagaimana Rasulullah ﷺ amat membenci arak dan judi. Sabda Nabi:

لَعَنَ اللَّهُ الْخَمْرَ وَشَارِبَهَا وَسَاقِيَهَا وَبَائِعَهَا وَمُبْتَاعَهَا وَعَاصِرَهَا وَمُعْتَصِرَهَا وَحَامِلَهَا وَالْمَحْمُولَةَ إِلَيْهِ
“Allah melaknat arak), orang yang meminumnya, orang yang menuangkannya, penjualnya, pembelinya, yang memerahnya, yang mengambil hasilnya, penghantarnya dan orang yang meminta dihantarkan. (HR Abu Daud)

4. Perhatikan hadis ini betul-betul. Perkataan yang digunakan adalah ‘laknat.’ Bererti penghasilan dan penyebaran arak ini adalah perlakuan yang amat terkutuk sehingga mereka yang melakukannya dilaknat oleh Allah dan Rasul. Arak dan judi ini memberikan ancaman kepada kesejahteraan negara.

5. Bukan sahaja penyebaran arak ini ditegah oleh Rasulullah ﷺ, langkah mengawal penjualan arak ini pernah dilaksanakan oleh Umar Abdul Aziz. Umar dilihat cuba menyekat kemasukan dan kebebasan aktiviti import/eksport penjualan arak. Perkara ini direkodkan oleh Ibn Zanjaweh di dalam kitab al-Amwal:

كَتَبَ عُمَرُ بْنُ عَبْدِ الْعَزِيزِ إِلَى عَبْدِ الْحَمِيدِ بْنِ عَبْدِ الرَّحْمَنِ وَهُوَ عَامِلُهُ عَلَى الْكُوفَةِ: أَنْ «لَا تُحْمَلَ الْخَمْرُ مِنْ رُسْتَاقٍ إِلَى رُسْتَاقٍ.
“Umar Abdul Aziz menulis surat kepada Abdul Hamid ibn Abdul Rahman iaitu Gabenor beliau di Kufah: (kata Umar) Jangan dibawa arak dari satu bandar atau wilayah (rustaq) kepada bandar atau wilayah yang lain.” (Ibn Zanjaweih, al-Amwal, 1/282).

6. al-Imam Ibn Abi Syaibah merekodkan gambaran yang hampir sama. Umar Abdul Aziz diriwayatkan sangat bertegas dalam menguruskan arak (punca kepada kerosakan manusia). Beliau melarang aktiviti import eksport arak, dari satu kampung ke satu kampung yang lain. Kata Ibn Abi Syaibah:

عَنْ مُثَنَّى بْنِ سَعِيدٍ، قَالَ: شَهِدْتُ عُمَرَ بْنَ عَبْدِ الْعَزِيزِ كَتَبَ إِلَى عَامِلِهِ بِوَاسِطٍ: «أَنْ لَا تَحْمِلُوا الْخَمْرَ مِنْ قَرْيَةٍ إِلَى قَرْيَةٍ…
“Muthanna ibn Sa’d berkata: Aku menyaksikan Umar Abdul Aziz menulis kepada Gabenornya bahawa: Jangan dibawa arak dari satu kampung ke satu kampung yang lain.” (Ibn Abi Syaibah, al-Musannaf, 5:100)

7. Sepatutnya tidak timbul isu mempersoalkan tindakan mengawal penjualan arak dan judi ini oleh seorang muslim. Keterikatan seseorang dan ketaksuban mereka kepada parti tertentu akhirnya membawa dirinya untuk mengeluarkan kenyataan yang bercanggah dengan prinsip Islam.

8. Jangan juga ada di kalangan pemimpin muslim kita yang menganggap ringan perkara arak ini sehingga melihat arak itu hanyalah seumpama orang kafir yang ‘meminum teh sahaja.’ Ini kerana kesan ‘teh’ ini bukan sahaja merosakkan akal, bahkan mengorbankan nyawa saudara muslim kita.

Semoga Allah membimbing kita.

Dr Ahmad Sanusi Azmi

Artikel ini telah disiarkan terlebih dahulu di Facebook penulis.


Jadikan vernakular sebagai modal politik sikap pemimpin munafik

Oleh Zuhayati Yazid

BANGI, 8 Rabiulawal 1443H, Jumaat – Pemimpin yang menabur janji untuk membela sekolah vernakular ketika pilihan raya disifatkan sebagai pemusnah kepada keharmonian kaum.

Pemimpin seperti itu tidak boleh lagi berkhidmat untuk negara kerana mempunyai sifat munafik yang hanya tahu menabur janji, walaupun belum tentu dapat merealisasikannya.

Naib Pengerusi Pertubuhan-Pertubuhan Pembela Islam (PEMBELA), Mohd Nor Izzat Johari berkata, walau apa pun alasan, sistem sekolah vernakular perlu dihentikan kerana memusnahkan perpaduan kaum.

“Sistem sekolah vernakular perlu dihapuskan segera kerana membesarkan jurang perpaduan selain menghalang pembentukan identiti nasional yang perlu didukung oleh anak bangsa.

“Kita tidak memerlukan lagi pemimpin yang munafik seperti itu yang hanya tahu cari kepentingan peribadi dan hanya kerana mahu pangkat dan kuasa sahaja tetapi bukan untuk membela anak bangsa dan negara,” katanya ketika dihubungi Ismaweb.net, hari ini.

Beliau berkata demikian selepas menyaksikan ahli politik menggunakan peruntukan sekolah vernakular sebagai senjata paling ampuh untuk memenangi hati pengundi setiap kali datangnya pilihan raya.

Katanya, tindakan sedemikian tidak bertanggungjawab dan hanya melebarkan jurang antara kaum.

“Kenapa perlu kita wujudkan banyak  sistem di sekolah sekiranya mahu semua rakyat bersatu dan tanamkan sifat cintakan negara.

“Bagaimana mahu wujudkan rasa cinta jika masing-masing tidak sebumbung, inikan sesuatu yang janggal sedangkan kita berada di negara yang sama,” soalnya.

Sehubungan itu, Mohd Nor Izzat menyeru individu yang mahu menjadi pemimpin ditapis demi melahirkan mereka yang benar-benar mahu membela rakyat.


Situasi terkawal! Hospital Segamat operasi seperti biasa

BANGI, 16 Jamadilakhir 1442H, Jumaat – Perkhidmatan kepakaran dan rawatan di Hospital Segamat masih beroperasi seperti biasa.

Selain itu, penularan wabak COVID-19 dalam kalangan Health Care Workers (HCW) adalah masih terkawal, kata Pengarah Hospital Segamat, Dr Azhar Mohd Sali.

Beliau berkata demikian merujuk laporan sebuah akhbar dan mesej tular berkaitan penularan jangkitan COVID-19 di hospital berkenaan.

“Sebagai makluman, pihak hospital telah mengambil langkah-langkah yang proaktif sejak dari awal penularan pandemik COVID-19 iaitu dengan mengawal pergerakan kakitangan dalam kawasan hospital dari unit ke unit.

“Setiap pergerakan juga perlu direkodkan melalui imbasan QR Code bagi memudahkan pengesanan kontak dalam kalangan kakitangan di hospital,” katanya dalam kenyataan, hari ini.

Beliau berkata, pemantauan penguatkuasaan pemakaian PPE seperti ‘face mask’ dan ‘face shield’ serta pematuhan terhadap amalan norma baharu juga sentiasa dibuat bagi memastikan semua kakitangan mematuhi arahan yang ditetapkan.

Katanya, latihan berkaitan kawalan infeksi juga sentiasa diberikan dari semasa ke semasa termasuk kepada kakitangan sokongan klinikal dan bukan klinikal mengikut kaedah norma baharu bagi memastikan kakitangan sentiasa bersedia dalam apa keadaan.

“Selain itu, pelaksanaan mobilisasi staf dalam kalangan jabatan di hospital ini juga telah dibuat mengikut perancangan bagi memastikan perkhidmatan kesihatan di daerah ini tidak terganggu jika terdapat anggota HCW yang dijangkiti COVID-19 atau sekiranya pihak hospital perlu merawat pesakit COVID-19.

“Sebagai tambahan kepada langkah-langkah dalam mengawal risiko penularan kepada HCW melalui komuniti, waktu melawat juga tidak lagi dibenarkan untuk pesakit-pesakit yang berada di wad sejak PKP dilaksanakan pada 18 Mac 2020,” katanya.

Oleh itu, pihak hospital amat mengharapkan kerjasama daripada orang ramai supaya sentiasa mematuhi arahan dan garis panduan yang ditetapkan iaitu mengamalkan norma baharu seperti memakai pelitup muka, penjarakan fizikal dan kerap mencuci tangan dengan air sabun atau ‘hand sanitizer’, kata Dr Azhar.

“Marilah kita sama-sama berdoa agar wabak COVID-19 ini segera berakhir dan patuhilah setiap arahan yang dikeluarkan oleh pihak kerajaan dari semasa ke semasa supaya penularan wabak ini dapat dihentikan,” katanya.


Ops Duri 2.0: KPDNHEP pantau peniaga durian seluruh negara

KUALA LUMPUR, 14 Rejab 1442H, Jumaat – Kementerian Perdagangan Dalam Negeri dan Hal Ehwal Pengguna (KPDNHEP) terus memantau peniaga durian di seluruh negara menerusi Ops Duri 2.0 berkuat kuasa 22 Februari sehingga 22 Mac depan.

Timbalan Menterinya Datuk Rosol Wahid berkata pelaksanaan operasi itu membabitkan pemeriksaan terhadap semua peniaga durian bagi memastikan mereka menggunakan alat penimbang yang sesuai dan sukatan masih dalam tempoh tentu sah.

Selain itu katanya, aspek pematuhan juga termasuk meletakkan tanda harga dengan jelas, mempamerkan jenis durian dan mematuhi sepenuhnya prosedur operasi standard (SOP) Perdagangan Pengedaran yang ditetapkan.

“Menerusi Ops Duri 2.0, peniaga durian tertakluk di bawah peruntukan Akta Kawalan Harga dan Antipencatutan 2011 (AKHAP2011) dan Akta Timbang Sukat 1972 (ATS 1972).

“Kesalahan di bawah Perintah Kawalan Harga dan Antipencatutan (Penandaan Harga Bagi Barangan dan Caj Bagi Perkhidmatan) 2020, pesalah individu boleh didenda RM50,000, manakala bagi syarikat atau perbadanan RM100,000,” katanya dalam kenyataan di sini hari ini.

Rosol berkata bagi kesalahan menggunakan atau memiliki timbang, sukat atau alat timbang yang tidak ditentusahkan, pesalah individu atau syarikat boleh didenda sebanyak RM40,000 atau penjara tidak melebihi tiga tahun atau kedua-duanya.

Sehingga 24 Februari pelaksanaan Ops Duri 2.0, sebanyak 311 pemeriksaan dibuat dan 14 kes dikesan dengan nilai kompaun berjumlah RM2,600 dikeluarkan, katanya.


Speaker, PAC lawat Lumut lihat kemajuan projek LCS

KUALA LUMPUR, 5 Rabiulawal 1445H, Khamis – Speaker Dewan Rakyat, Tan Sri Johari Abdul bersama Jawatankuasa Kira-kira Wang Negara (PAC) akan membuat lawatan kerja rasmi ke Lumut, Perak pada 5 Oktober ini untuk menyemak status projek kapal tempur pesisir (LCS) Tentera Laut Diraja Malaysia.

Pengerusi PAC, Datuk Mas Ermieyati Samsudin berkata, lawatan itu adalah untuk memberi Speaker pencerahan berhubung laporan kemajuan projek Kementerian Pertahanan bagi tempoh Oktober tahun lalu hingga Mei tahun ini.

Laporan kemajuan itu dijangka dibentangkan pada minggu pertama mesyuarat Dewan Rakyat bulan depan.

“Kami berharap Speaker akan mempertimbangkan laporan PAC yang melibatkan laporan kemajuan itu boleh dibahaskan di Dewan Rakyat selepas ia dibentangkan,” katanya dalam satu kenyataan pada Khamis.

PAC telah mengesyorkan dalam laporan awal yang dibentangkan pada 4 Ogos tahun lepas bahawa kementerian perlu menyediakan maklumat terkini setiap suku tahun mengenai status projek itu.

Perdana Menteri, Datuk Seri Anwar Ibrahim berkata pada 27 Mei bahawa kerajaan perlu menyiapkan projek itu kerana RM6 bilion telah dibelanjakan untuknya.

Kementerian Kewangan juga telah mengambil alih syarikat yang bertanggungjawab bagi projek itu, Boustead Naval Shipyard Sdn Bhd (BNS) melalui syarikat bertujuan khas (SPV).


Pasukan petugas khas cari penyelesaian isu air di Kelantan

PUTRAJAYA, 12 Zulkaedah 1444H, Khamis – Pasukan petugas khas diwujudkan bagi mencari penyelesaian isu air di Kelantan dan Sabah, kata Perdana Menteri, Datuk Seri Anwar Ibrahim.

Anwar yang juga Menteri Kewangan berkata, penubuhan pasukan itu dipersetujui dalam mesyuarat khas yang diadakan bersama-sama Menteri Besar Kelantan, Datuk Ahmad Yakob dan Ketua Menteri Sabah Datuk, Seri Hajiji Nor di Perdana Putra di sini, hari ini.

Beliau berkata pasukan yang dianggotai Kementerian Kewangan, Kementerian Sumber Asli, Alam Sekitar dan Perubahan Iklim serta kerajaan negeri itu berperanan menyediakan strategi segera menangani isu air di kedua-dua negeri itu.

“Tanggungjawab kita adalah pastikan rakyat peroleh kemudahan air bersih sesegera mungkin,” katanya kepada pemberita selepas majlis penyerahan kunci Perumahan Penjawat Awam Malaysia MADANI Dalur di sini hari ini.

Beliau berkata mesyuarat khas hari ini turut membincangkan mengenai beberapa tindakan segera yang perlu diambil antaranya melibatkan masalah bekalan air yang tidak sampai dan bekalan air tidak bersih.

“Masalah air ini perlu langkah awal dan kita akan sediakan sedikit dana, projek ini memerlukan projek besar jangka panjang dan sederhana,” katanya.

Ketika ditanya mengenai perkara yang dibangkitkan semasa mesyuarat khas itu, Anwar berkata Sabah misalnya telah membangkitkan isu keperluan pinjaman mudah untuk satu projek empangan.

Anwar menegaskan bahawa kerajaan negeri perlu bekerjasama dengan kerajaan Persekutuan dan menerima keputusan yang dibuat kerajaan negeri dan Persekutuan.

“Tidak boleh bekerja secara silo, kita memerlukan dana yang besar dan mesti pastikan kita dapat melakukan dan menyelesaikannya,” katanya.

Anwar sebelum ini berkata masalah air di Kelantan dan Sabah akan cuba ditangani Kerajaan Persekutuan meskipun melibatkan belanja besar. -Bernama


Mahmoud Abbas desak tindakan unilateral Israel ditamatkan

RAMALLAH, 16 Rejab 1443H, Jumaat – Presiden Palestin, Mahmoud Abbas bertegas tidak akan sesekali bersetuju dengan tindakan unilateral dan provokasi negara haram Israel sebaliknya mendesak semua perkara berkenaan ditamatkan.

Bercakap di mesyuarat bersama Jawatankuasa Eksekutif Pertubuhan Pembebasan Palestin (PLO), beliau mengulangi desakan supaya pendudukan Israel ditamatkan selaras dengan Resolusi Legitimasi Antarabangsa.

“Adalah perlu bagi pentadbiran Amerika Syarikat (AS) untuk melaksanakan apa yang dijanjikan oleh Presiden Joe Biden dan Setiausaha AS, Blinken mengenai pembukaan semula pejabat konsulat AS di Baitulmaqdis,” katanya.

Mahmoud dalam masa sama menggesa pentadbiran AS mengaktifkan semula Kuartet Antrabangsa.

Selain menghidupkan pergerakan politik yang membawa kepada persidangan keamanan antarabangsa di Timur Tengah di bawah Pertubuhan Bangsa-Bangsa Bersatu (PBB) atas dasar penyelesaian dua negara.

Sejak kebelakangan ini, tentera negara haram Israel terus menyasarkan wilayah Tebing Barat untuk memperluaskan penjajahan, yang membawa kepada ratusan penangkapan penduduk.

Mereka juga menjalankan serbuan ke atas rumah penduduk Palestin hampir setiap hari di seluruh Tebing Barat, kononnya untuk mencari individu dikehendaki sehingga mencetuskan pertempuran.

Serbuan turut dilakukan di kawasan kawalan penuh Pihak Berkuasa Palestin (PA) dengan sewenang-wenangnya tanpa sebarang waran. – Agensi


COVID-19: Mutasi D614G didapati dalam 5 kluster negara

KUALA LUMPUR, 7 Safar 1442H, Jumaat – Virus COVID-19 bagi lima kluster di negara ini, melibatkan Kluster Benteng LD, Kluster Sivagangga, Kluster Tawar, Kluster Sungai dan Kluster Bukit Tiram didapati jenis mutasi D614G, kata Ketua Pengarah Kesihatan Tan Sri Dr Noor Hisham Abdullah.

Dr Noor Hisham dalam satu catatan terkini di laman Facebook rasminya berkata, keputusan itu diperoleh daripada makmal Institut Penyelidikan Perubatan (IMR) hari ini.

“IMR menjalankan ujian penjujukan genom ke atas 32 virus COVID-19 yang dikesan hasil ujian pengasingan dan kultur virus COVID-19 bagi Kluster Benteng LD (23 virus), Kluster PUI Sivagangga (4 virus), Kluster Tawar (3 virus), Kluster Sungai (1 virus) dan Kluster Bukit Tiram (1 virus).

“Seperti disyaki terdapat mutasi jenis D614G yang telah dikesan kepada kesemua 32 virus COVID-19 ini,” katanya.

Sebelum ini, Dr Noor Hisham dilaporkan berkata terdapat kewujudan mutasi D614G virus COVID-19 yang didapati 10 kali lebih mudah menjangkiti individu lain dan mudah merebak sekiranya disebar oleh individu ‘super spreader’ dalam Kluster Sivagangga.

Menjelas lanjut, Dr Noor Hisham berkata kajian susulan dijalankan bagi mengkaji kaitan genetik antara virus yang diasingkan ini dan membandingkan ia dengan dengan virus yang dikesan sebelum ini pada Kluster Sivagangga dan Kluster Tawar.

Menurutnya sebagaimana yang disyaki, kesemua virus yang diasingkan bagi kluster di Kedah (Kluster Sivagangga, Kluster Tawar dan Kluster Sungai) adalah saling berkait dan besar kemungkinan berasal daripada sumber virus yang sama.

Bagaimanapun, beliau berkata kesemua 23 virus COVID-19 dari Kluster Benteng LD pula didapati saling menyerupai namun tidak berkait dengan virus wabak itu yang dijumpai di Kedah, walaupun kesemuanya mempunyai mutasi D614G.

Beliau juga berkata ujian itu adalah ujian awal dan terdapat beberapa ujian susulan sedang dijalankan bagi menguji lebih lanjut kebarangkalian dan semakan dengan kumpulan keluarga virus COVID-19 (Phylogenetic tree).

Justeru, Dr Noor Hisham mengingatkan masyarakat supaya lebih berwaspada dan berhati-hati kerana mutasi D614G itu didapati lebih mudah merebak dan menjangkiti individu lain.

“Amalkan sepenuhnya SOP yang ditetapkan iaitu penjarakan fizikal, mencuci tangan dengan air dan sabun atau hand sanitizer, serta memakai pelitup muka terutama di tempat awam, tempat sesak, tempat tertutup dan ketika sembang jarak dekat. Dapatkan bantuan kesihatan sekiranya bergejala,” katanya. – Bernama


Pulau Batu Puteh: PM, kerajaan peroleh lanjutan masa fail penyataan pembelaan

KUALA LUMPUR, 16 Safar 1443H, Khamis – Mahkamah Tinggi hari ini membenarkan permohonan Perdana Menteri dan Kerajaan Malaysia untuk lanjutan masa bagi memfailkan pernyataan pembelaan dalam kes saman terhadap mereka berhubung penarikan balik semakan semula keputusan Mahkamah Keadilan Antarabangsa (ICJ) di Hague, Belanda berkenaan tuntutan Pulau Batu Puteh.

Hakim Datuk Rozana Ali Yusoff menetapkan sehingga 23 Oktober ini untuk Perdana Menteri dan Kerajaan Malaysia selaku defendan pertama dan kedua memfailkan pernyataan pembelaan.

Berdasarkan notis permohonan yang difailkan pada 7 September lalu, kedua-dua defendan membuat permohonan itu atas alasan antaranya mereka telah meneliti pernyataan tuntutan plaintif dan ia sarat dengan perkara-perkara yang berkaitan dengan sejarah pertikaian Pulau Batu Puteh antara Malaysia dan Singapura sejak 1979.

“Oleh yang demikian, pihak defendan perlu meneliti setiap dokumen berkaitan sebelum memberikan maklum balas terhadap fakta sejarah seperti yang diplidkan dalam pernyataan tuntutan plaintif,” menurut kedua-dua defendan dalam notis permohonan itu.

Peguam Mohaji Selamat yang mewakili Mohd Hatta Sanuri selaku plaintif dalam saman itu ketika dihubungi Bernama berkata pihaknya tidak membantah permohonan tersebut dan Hakim Rozana kemudiannya membenarkan lanjutan masa berkenaan.

“Mahkamah menetapkan tarikh pengurusan kes selanjutnya pada 29 Oktober ini secara dalam talian (e-Review),” katanya selepas prosiding secara dalam talian yang turut disertai Peguam Kanan Persekutuan Erma Wani Ahmad Kaflee.

Pada 2018, Kerajaan Pakatan Harapan (PH) di bawah kepemimpinan Perdana Menteri Tun Dr Mahathir Mohamad menarik balik permohonan semakan terhadap keputusan ICJ sebelum kes itu dijadualkan didengar pada 11 Jun 2018.

Pada 28 Mei lepas, Mohd Hatta, 45, memfailkan tindakan saman itu mewakili dirinya dan mewakili lebih 32 juta rakyat Malaysia yang terkesan dengan penarikan balik semakan semula keputusan ICJ oleh kedua-dua defendan, tanpa membincangkan dan membentangkannya terlebih dahulu di Parlimen.

Dalam pernyataan tuntutannya, Mohd Hatta memohon perintah supaya kedua-dua defendan memberi penjelasan bertulis mengapa mereka telah menarik diri daripada semakan semula keputusan ICJ berkenaan dengan tuntutan Pulau Batu Puteh terhadap Singapura pada 1 Jun 2018 sedangkan permohonan semakan semula dengan bukti kukuh telah dimulakan dan difailkan sejak 3 Februari 2017.

Mohd Hatta turut memohon deklarasi bahawa kedua-dua defendan membayar ganti rugi kepada setiap rakyat Malaysia berdasarkan nilai tanah Pulau Batu Puteh dan berdasarkan kerugian ekonomi dialami seluruh rakyat Malaysia termasuk plaintif secara sama rata berjumlah paling kurang RM10 juta.

Turut dimohon perintah supaya kedua-dua defendan mendedahkan secara terperinci jumlah semua kos yang telah dibelanjakan oleh defendan kedua (kerajaan) untuk persediaan permohonan semakan semula keputusan ICJ pada 3 Feb 2017 sehingga defendan-defendan menarik diri secara tiba-tiba pada 1 Jun 2018.


Anak kapal MV Dayang Topaz tiba di Pelabuhan Miri

MIRI, 10 Rabiulawal 1442H, Selasa – Semua mangsa kapal platform MV Dayang Topaz, yang merempuh sebuah pelantar minyak di perairan Kuala Baram awal padi tadi, selamat tiba di Pelabuhan Miri pada jam 2.30 petang dan diberi rawatan awal oleh pasukan perubatan, demikian menurut Agensi Penguatkuasaan Maritim Malaysia (APMM).

Agensi itu berkata kapal tersebut, yang hampir karam sebelum kapten dan anak kapal berjaya mengawal keadaan di tengah-tengah keadaan cuaca buruk dan ombak tinggi itu, kini berlabuh kira-kira empat batu nautika dari Kuala Sungai Miri.

“Mengenai dakwaan yang tular mengatakan seorang lagi anak kapal maut dalam insiden itu masih belum dapat disahkan dan sebuah helikopter PETRONAS diatur untuk membawa pegawai perubatan dan anggota polis ke pelantar minyak Baram B untuk mengesahkannya,” kata APMM dalam kenyataan di sini.

Dalam kejadian itu, terdapat 187 anak kapal berada dalam kapal berkenaan sebelum 126 daripada mereka terjun ke laut bagi menyelamatkan diri.

Bagaimanapun, seorang dilaporkan meninggal dunia. – Bernama


Sultan Johor titah umat Islam dirikan solat hajat atasi COVID-19

JOHOR BAHRU, 23 Ramadan 1442H, Rabu – Sultan Johor Sultan Ibrahim Sultan Iskandar menitahkan semua umat Islam di negeri ini untuk sama-sama bermunajat dengan mendirikan solat sunat hajat agar diberikan perlindungan dan keselamatan daripada ancaman wabak COVID-19.

Pengarah Jabatan Agama Islam Negeri Johor (JAINJ) Datuk Md Rofiki A. Shamsudin menerusi kenyataan yang dimuat naik dalam laman Facebook Sultan Johor hari ini berkata baginda menitahkan supaya solat sunat hajat itu didirikan sama ada di masjid, surau atau rumah masing masing.

“Pelaksanaan (solat sunat hajat) adalah selepas solat maghrib atau waktu yang bersesuaian serta solat Jumaat dalam menangani suasana yang sedang berlaku ketika ini.

“Semoga Allah SWT mengangkat wabak COVID-19 dengan rahmat dan pertolongannya,” menurut Md Rofiki menerusi kenyataan tersebut.

Teks bacaan doa solat sunat berkenaan turut disertakan menerusi laman Facebook itu. – Bernama


24 lagi kanak-kanak di Mariupol terbunuh angkara perang

KYIV, 11 Zulkaedah 1443H, Sabtu – Pejabat Ketua Pendakwa Raya Ukraine mengesahkan kematian 24 lagi kanak-kanak di Mariupol – pelabuhan tenggara yang dikepung selama beberapa minggu sebelum tentera Russia menawannya pada pertengahan Mei.

Secara keseluruhan, pejabat itu berkata, sekurang-kurangnya 287 kanak-kanak meninggal dunia sejak permulaan pencerobohan Russia ke atas Ukraine pada 24 Februari lalu dan lebih 492 cedera.

“Ketika rakaman kesalahan jenayah, diketahui bahawa 24 lagi kanak-kanak maut di Mariupol, wilayah Donetsk, akibat serangan sewenang-wenang oleh tentera Russia.

“Angka-angka ini belum muktamad, kerana kerja sedang dijalankan untuk menetapkannya di tempat-tempat permusuhan aktif, di wilayah yang diduduki sementara dan dibebaskan,” kata pejabat itu dalam aplikasi Telegram.

Reuters tidak dapat mengesahkan laporan itu secara bebas.

Datuk Bandar Mariupol berkata, terdapat wabak taun di bandar itu apabila sistem sanitasi rosak dan mayat reput di jalanan.

Russia menafikan menyasarkan orang awam dan menolak dakwaan jenayah perang dalam apa yang disebutnya sebagai ‘operasi ketenteraan khas’.

Kyiv dan sekutunya berkata, Ukraine telah diceroboh tanpa provokasi.

Pada awal Jun, Pertubuhan Bangsa-Bangsa Bersatu berkata, lebih 250 kanak-kanak terbunuh sejak perang bermula dan lima juta kekal berisiko berdepan keganasan dan penderaan. – Agensi


1MDB belum dapat serah saman kepada Jho Low, 5 individu

KUALA LUMPUR, 3 Muharram 1443H, Khamis – 1Malaysia Development Berhad (1MDB) masih belum dapat menyerahkan writ saman AS$3.7837 bilion kepada ahli perniagaan dalam buruan Low Taek Jho atau Jho Low, ahli keluarga dan rakan sekutunya.

Pada 6 Julai lepas, 1MDB dan empat anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited yang sebelum ini dikenali sebagai 1MDB Global Investments Limited, memfailkan saman terhadap Jho Low, ayah dan ibunya Tan Sri Larry Low Hock Peng dan Puan Sri Goh Gaik Ewe, kakaknya May Lin, adik lelakinya Taek Szen serta rakan sekutunya Eric Tan Kim Loong.

Seorang peguam Tetuan Skrine, yang mewakili 1MDB, berkata pihaknya cuba menyerahkan writ saman kepada kesemua defendan namun gagal kerana mereka tidak berada di alamat terakhir masing-masing.

Beliau berkata, berdasarkan writ saman itu, alamat terakhir keluarga Jho Low ialah di Pulau Pinang manakala Tan di Kepong di sini.

“Mahkamah kemudian menetapkan pengurusan kes selanjutnya pada 14 Sept ini untuk mengetahui status serahan writ saman berkenaan,” kata peguam itu ketika dihubungi pemberita melalui aplikasi WhatsApp selepas pengurusan kes di hadapan Timbalan Pendaftar Mahkamah Tinggi Nor Afidah Idris hari ini.

Berdasarkan writ itu, 1MDB menuntut US$661 juta daripada Jho Low dan masing-masing US$41 juta, US$397 juta, US$608 juta dan US$1.9 bilion daripada Jho Low dan Tan serta US$325 juta daripada Jho Low dan ayahnya.

1MDB Global Investments Limited pula menuntut US$630 juta daripada Hock Peng, Jho Low dan Tan serta US$2 juta daripada Taek Szen, Jho Low dan Tan.

Plaintif turut menuntut US$3.5 juta daripada May Lin and Jho Low serta US$1.695 juta daripada Goh, Jho Low dan Tan berhubung pembelian barang kemas serta keuntungan rahsia selain US$25.5 juta daripada Jho Low, Tan, Hock Peng dan Taek Szen.

Penyataan tuntutan plaintif mendakwa mereka dimanipulasi oleh sekumpulan individu termasuk Datuk Seri Najib Tun Razak dan Jho Low untuk memfasilitasikan penipuan yang berskala besar dan berjangka panjang, menyebabkan berbilion-bilion ringgit telah dilesapkan.

“Semasa melaksanakan penipuan tersebut, pelbagai pecah amanah dan pelanggaran tugas fidusiari telah dilakukan oleh Najib, ahli-ahli lembaga pengarah dan pasukan pengurusan kanan plaintif-plaintif.

“Dana dan aset kesemua plaintif yang telah dipindah kepada defendan-defendan telah dilesapkan dengan pengetahuan kesemua defendan secara pecah amanah dan pelanggaran tugas fidusiari,” menurut penyataan tuntutan itu.

Plaintif mendakwa Najib telah menyalahgunakan kuasa dan kedudukan beliau untuk melindungi dirinya serta menyembunyikan penipuan terhadap mereka antara lain bagi menghalang usaha menyiasat dan membongkarkan bukti berkaitan penipuan serta salah laku terhadap plaintif di Malaysia.  – Bernama


PAS tetap mahu UMNO, Bersatu kembali bersama

KANGAR, 15 Syaaban 1442H, Isnin – PAS akan tetap berusaha menyatukan UMNO dan Parti Pribumi Bersatu Malaysia (Bersatu) walau apa jua keadaan sekali pun.

Ini kerana, Mursyidul Am PAS, Datuk Hashim Jasin berkata, beliau percaya bahawa penyatuan ummah lebih penting melebihi segala faktor luar yang lain.

“Walaupun dalam ucapan penangguhan Perhimpunan Agung Umno (PAU) 2020, semalam mereka memutuskan hubungan dengan Bersatu, namun PAS tetap tidak putus harapan untuk menyatukan mereka (UMNO dan Bersatu).

“Jangan jadikan perkara remeh sebagai alasan untuk kita tidak bersatu, kerana agenda penyatuan ummah lebih penting dari segalanya,” katanya seperti dilapor Harakahdaily.

Hashim berkata, matlamat penyatuan ummah masih menjadi agenda utama PAS.

Justeru, PAS sedaya upaya akan mengelakkan dari terjadinya pertandingan tiga penjuru pada pilihan raya akan datang.

“Perpaduan Islam dan Melayu adalah asas perjuangan ketiga-tiga parti (PAS, UMNO dan Bersatu), jadi kenapa masih memilih perpecahan.

“PAS tetap akan terus berusaha menyatukan ummah ini walaupun pelbagai halangan berlaku,” katanya.

Dalam pada itu, beliau menegaskan bahawa tidak timbul persoalan PAS akan memilih mana-mana parti kerana, pemilihan mestilah berdasarkan kepada jalan yang paling ringan.

“Dasar pemilihan bukanlah kerana nafsu, tapi atas panduan dari Ilahi. Sekiranya, kita terpaksa memilih antara dua perkara yang mendatang mudarat, sudah pasti pemilihan kita berdasarkan mudarat yang paling ringan,” jelasnya.

Semalam, PAU 2020 meluluskan usul supaya tiada kerjasama dengan Bersatu pada Pilihan Raya Umum Ke-15 (PRU-15) dan kebersamaan dalam kerajaan Perikatan Nasional (PN) diteruskan hingga pembubaran Parlimen.

Usul Ucapan Dasar Presiden itu diluluskan sebulat suara selepas dicadangkan oleh Pengerusi Badan Perhubungan UMNO Perak, Datuk Saarani Mohamad dan disokong oleh Pengerusi Badan Perhubungan UMNO Wilayah Persekutuan, Datuk Seri Johari Ghani.


Kawalan kemasukan pelancong asing akan lebih ketat: PM

KUALA LUMPUR, 11 Jamadilakhir 1444H, Rabu – Kerajaan akan mengawal kemasukan pelancong asing dengan lebih ketat lagi berikutan kebimbangan rakyat berkenaan penularan wabak COVID-19.

Perdana Menteri, Datuk Seri Anwar Ibrahim berkata, tindakan tersebut akan diambil ekoran kes penyakit berjangkit itu yang semakin meningkat di kebanyakan negara asing yang mempunyai jangkitan yang tinggi.

Beliau berkata, Kementerian Dalam Negeri memberikan angka seramai 336,000 pelawat dari China majoritinya adalah pelancong sepanjang tahun 2022.

Manakala 53,000 lagi pelancong untuk bulan Disember sahaja, katanya.

“Lonjakan jangkitan tidak mengaitkan mana-mana negara, jadi kita ingin jelaskan dari segi angka yang kita perolehi, tidak bermakna kita perlu beri kelonggaran kepada mana-mana negara termasuk negara China,” katanya dalam sidang media hari ini.

Dalam pada itu, beliau memaklumkan jemaah menteri memandang serius kesihatan rakyat lebih daripada pelancongan atau pertubuhan ekonomi.

Kerajaan juga tidak akan bertolak ansur dalam kepentingan untuk mengawal dan merawat rakyat daripada segi wabak dan jangkitan termasuk COVID-19.


Taufan Nivar: Ratusan ribu penduduk India cari tempat berlindung

PUDUCHERRY, 10 Rabiulakhir 1442H, Khamis – Taufan Nivar yang melanda pantai selatan India pagi tadi mengorbankan satu nyawa, manakala ratusan ribu mangsa lain berusaha menceri tempat perlindungan.

Bencana yang menyebabkan hujan dan ribut kuat itu mula membadai antara Karaikal di wilayah Puducherry dan Mamallapuram di negeri Tamil Nadu pada jam 3.05 pagi waktu tempatan dengan kelajuan angin sehingga 130 kilometer (81 batu) sejam.

Sementara itu, ribuan anggota penyelamat dan kecemasan dikerahkan di wilayah selatan negeri itu termasuk wilayah Andhra Pradesh dan Puducherry.

Pada masa sama, pihak berkuasa bertindak menghentian bekalan elektrik di beberapa bandar untuk mengelakkan kerosakan pada saluran bekalan elektrik.

Media tempatan melaporkan bahawa seorang wanita di Tamil Nadu maut selepas tembok sempadan runtuh disebabkan hujan lebat malam tadi.

Menurut Jabatan Meteorologi Indian, taufan itu menyebabkan pokok dan tiang elektrik tumbang ketika hujan lebat terus membanjiri sebahagian wilayah sehingga mengakibatkan banjir kilat dengan daerah Cuddalore, yang merekodkan hampir 244 milimiter (9.6 inci) taburan hujan sejak pagi semalam.

Serentak itu, kerajaan Tamil Nadu mengeluarkan amaran cuaca buruk susulan rebut petir yang dijangka berterusan untuk tempoh beberapa jam.

Menterinya, R B Udhayakumar berkata, kira-kira 175,000 orang dipindahkan ke pusat perlindungan di seluruh negeri berkenaan.

Selain itu, pihak berkuasa mengisytiharkan cuti am semalam dan hari ini dengan semua kemudahan ditutup kecuali membabitkan perkhidmatan kecemasan.

Lapangan Terbang Chennai dan perkhidmatan keretapi pula dihentikan operasi hingga pagi ini.

Puducherry yang mempunyai 1.6 juta penduduk, jalan dan pasar yang dibasahi hujan, kelihatan lengang dengan Gabenor Leftenan Kira Bedi meminta penduduk tempatan supaya kekal tinggal di rumah selain mematuhi arahan pihak berkuasa. -Agensi


Polis kesan pesakit COVID-19 lari dari hospital

TAMPIN, 16 Jamadilawal 1442H, Khamis – Polis sedang mengesan seorang pesakit COVID-19 yang melarikan diri dari Hospital Tampin sejak pagi semalam.

Ketua Polis Daerah Tampin Supt Anuwal Ab Wahab berkata, lelaki berusia 33 tahun yang beralamat terakhir di Petaling Jaya, Selangor itu dikesan tiada di katil hospitalnya pada 11.45 pagi.

“Kali terakhir dilihat lelaki itu memakai kemeja T gelap warna hijau dan seluar jeans warna biru. Usaha mengesan pesakit COVID-19 itu kini giat dijalankan,” katanya ketika dihubungi pemberita di sini hari ini.

Beliau berkata, pesakit berkenaan juga bekas banduan Penjara Jelebu dan orang ramai yang mempunyai maklumat mengenai lelaki itu boleh hubungi balai polis berhampiran atau Kementerian Kesihatan. -Bernama


Permohonan Shafee tangguh hujah prosiding ketua hakim tarik diri ditolak

PUTRAJAYA, 25 Muharam 1444H, Selasa – Selepas digugurkan daripada menjadi peguam utama Datuk Seri Najib Tun Razak bulan lepas, Tan Sri Muhammad Shafee Abdullah membuat kemunculan semula dalam prosiding rayuan terakhir bekas Perdana Menteri itu di Mahkamah Persekutuan hari ini.

Terdahulu, peguam baharu Najib, Hisyam Teh Poh Teik memaklumkan panel lima hakim yang dipengerusikan oleh Tun Tengku Maimun Tuan Mat bahawa Muhammad Shafee akan membantu beliau dalam permohonan Najib agar Ketua Hakim Negara itu menarik diri daripada mendengar rayuan kes itu.

Tengku Maimun berkata “saya ingat beliau telah digugurkan” dan meminta Hisyam meneruskan hujahan sementara menunggu Muhammad Shafee.

Apabila Muhammad Shafee tiba di mahkamah, beliau menjelaskan bahawa pendiriannya hari ini yang memohon agar prosiding itu ditangguhkan bukanlah satu taktik untuk melengahkan pendengaran rayuan tersebut.

“Saya hanya dimaklumkan mengenai perkara ini oleh Hisyam dua jam lepas dan saya tidak memiliki sebarang bahan dengan saya.

“Lagipun, integriti badan kehakiman sedang terancam. Tiada salahnya membenarkan penangguhan bagi membolehkan saya menyediakan hujahan dalam tempoh 24 jam. Keadilan mesti dilihat ditegakkan,” katanya.

Timbalan Pendakwa Raya ad hoc Datuk V. Sithambaram membantah permohonan itu atas alasan ia akan menghuru-harakan rayuan kes tersebut.

“Yang Amat Arif, ini bukan kali pertama, di Mahkamah Rayuan sekali pun, sehari sebelum penghakiman pada 8 Dis (tahun lepas), mereka (pembelaan) memfailkan permohonan untuk mengemukakan bukti baharu. Ini adalah satu kesalahan yang serius.

“Saya telah memulakan hujahan minggu lepas manakala mereka enggan berhujah. Permohonan ini adalah mala fide semata-mata, justeru saya membantah penangguhan itu,” katanya.

Tengku Maimun menolak permohonan itu atas alasan tiada sebab untuk menangguhkan prosiding penarikan diri beliau daripada mendengar rayuan Najib dan meminta Hisyam meneruskan hujahannya.

Muhammad Shafee kemudian menyoal “Bolehkah saya kembali esok?”

Tengku Maimun berkata terpulang kepada peguam itu sama ada beliau ingin kembali esok.

“Jika kita teruskan hari ini, semuanya akan selesai hari ini. Tiada alasan untuk kamu (Muhammad Shafee) kembali esok. Malah, tiada siapa perlu kembali esok,” kata Ketua Hakim Negara itu.

Hisyam kemudian meneruskan hujahan beliau mengenai permohonan agar Tengku Maimun menarik diri daripada mendengar rayuan kes SRC Najib.

Mahkamah menangguhkan sementara prosiding hari ini untuk membincangkan permohonan Najib berhubung penarikan diri Tengku Maimun.

Terdahulu, Muhammad Shafee tiba di Istana Kehakiman pada 11.15 pagi dan dilihat meninggalkan kompleks mahkamah pada kira-kira 11.45 pagi. – Bernama


Polis kesan Jho Low di Macau selepas buat beberapa transaksi

BANGI, 8 Zulhijjah 1441H, Rabu – Jutawan kontroversi Low Taek Jho atau Jho Low – yang diburu polis – disyaki bersembunyi di Macau.

Ketua Polis Negara, Tan Sri Abdul Hamid Bador berkata, lokasi kedudukan itu dikesan selepas dia dimaklumkan membuat beberapa transaksi ketika berada di Macau.

“Seperti yang sering saya tegaskan sebelum ini bahawa pihak polis tidak pernah berputus asa untuk membawa Jho Low kembali ke Malaysia dan dia sudah merompak wang negara dan kami akan terus memburunya,” katanya dipetik Berita Harian hari ini.

Abdul Hamid berkata, pihaknya tidak berniat untuk melengah-lengahkan pemburuan ahli perniagaan itu yang dianggap penting bagi membantu siasatan kes skandal 1Malaysia Development Berhad (1MDB).

Katanya, selain Jho Low, pihak polis juga mendapati ahli keluarganya turut dikesan sedang berada di sekitar Hong Kong.

“Pihak polis tidak akan berhenti selagi dia tidak dipenjarakan atas kesalahannya,” katanya.

PDRM pernah mendedahkan kesulitan dihadapi dalam usaha membawa pulang Jho Low, terutama kurangnya kerjasama negara tertentu yang dipercayai menjadi lokasi persembunyian ahli perniagaan itu ketika ini.

Abdul Hamid juga pernah meluahkan rasa kecewa dengan tindakan negara terbabit yang dianggap tidak ikhlas dan menyukarkan tugas PDRM memburu Jho Low, termasuk menghubungi rakan sejawatnya di negara berkenaan.

Jho Low, Nik Faisal, Eric Tan Kim Loong, Casey Tang, Jasmine Loo Ai Swan dan Geh Choh Heng adalah antara individu dikehendaki oleh pihak berkuasa negara ini sejak 2015, berhubung siasatan berkaitan SRC International dan 1MDB.


Gencatan senjata di Gaza bolehkan bantuan kemanusiaan disalurkan

KUALA LUMPUR, 7 Syawal 1442H, Rabu – Pengarah Eksekutif Tabung Kanak-Kanak Pertubuhan Bangsa-Bangsa Bersatu (UNICEF), Henrietta Fore pada Selasa menyeru gencatan senjata kemanusiaan segera dilakukan di Gaza bagi membolehkan bantuan dapat disalurkan.

Beliau mendesak penubuhan koridor kemanusiaan Pertubuhan Bangsa-Bangsa Bersatu (PBB) untuk menyalurkan bekalan bantuan merangkumi bahan bakar, barang perubatan, alat pertolongan cemas, dan vaksin COVID-19.

“Konflik terus berlarutan setiap hari, kanak-kanak di Gaza terus menderita. Gencatan senjata amat diperlukan sekarang.

“Mereka berhak mendapat kehidupan yang sempurna jauh daripada sebarang kekerasan dan ketakutan yang sudah berlarutan sekian lama,” katanya dalam satu kenyataan dikeluarkan di New York pada Selasa.

UNICEF menganggarkan kira-kira 325,000 orang memerlukan perkhidmatan air dan sanitasi, tanpanya mereka berisiko tinggi dijangkiti penyakit berjangkit yang boleh membawa maut.

Fore berkata bekalan elektrik di seluruh Gaza menurun sekitar 60 peratus, menjadikan hospital kian bergantung kepada generator untuk menyediakan bantuan perubatan.

Setakat ini, sekurang-kurangnya 60 kanak-kanak terbunuh di Gaza dan 444 lagi cedera dalam masa kurang 10 hari.

Hampir 30,000 kanak-kanak hilang tempat tinggal dan dianggarkan 250,000 lagi memerlukan perkhidmatan kesihatan, tambah kenyataan itu.

Sekurang-kurangnya empat kemudahan kesihatan dan 40 sekolah rosak.

Sebanyak 48 sekolah kebanyakannya dikendalikan Agensi Kerja dan Bantuan Pertubuhan Bangsa-Bangsa Bersatu untuk Pelarian Palestin (UNRWA) dijadikan tempat perlindungan kecemasan bagi keluarga yang lari daripada keganasan. – Bernama


Solat tanpa penjarakan fizikal masih belum dibincang di kebanyakan negeri

KUALA LUMPUR, 6 Syaaban 1443H, Rabu – Aktiviti solat berjemaah di masjid dan surau yang boleh dilaksanakan tanpa penjarakan fizikal apabila negara memasuki Fasa ‘Peralihan Ke Endemik’ bermula 1 April ini, masih belum dibincangkan di kebanyakan negeri.

Di KEDAH, Pengarah Jabatan Hal Ehwal Agama Islam Negeri Kedah (JHEAIK) Datuk Mohd Yusri Md Daud berkata ketetapan baharu mengenai perkara itu adalah tertakluk kepada perkenan Sultan Kedah Al Aminul Karim Sultan Sallehuddin Almarhum Sultan Badlishah.

“Buat masa ini mesyuarat bagi menentukan perkara itu masih belum diadakan,” katanya.

Di PERAK, Pengarah Jabatan Agama Islam Perak (JAIPk) Datuk Mohd Yusop Husin berkata perbincangan berhubung perkara itu akan diadakan dalam masa terdekat dan keputusannya akan dimaklumkan kelak.

Di PULAU PINANG, Yang Dipertua Majlis Agama Islam Negeri Pulau Pinang (MAINPP) Datuk Ir Ahmad Zakiyuddin Abdul Rahman yang juga Timbalan Ketua Menteri 1 Pulau Pinang berkata meskipun perbincangan belum dibuat, pihaknya bersedia untuk mengikut saranan berkenaan.

“Kami belum buat keputusan lagi berhubung aktiviti di masjid dan surau tanpa penjarakan fizikal, namun secara dasarnya jika itu (cadangan) yang disyorkan, kami akan ikut ke arah tersebut,” katanya.

Di TERENGGANU, Pengerusi Jawatankuasa Pembangunan Insan, Dakwah Dan Penerangan negeri, Mohd Nor Hamzah berkata ketetapan berhubung pemansuhan penjarakan fizikal bagi solat jemaah di semua masjid dan surau di negeri itu masih belum diputuskan, dan menegaskan ia hanya boleh ditentukan dengan perkenan Sultan Terengganu Sultan Mizan Zainal Abidin.

Di PERLIS, Exco Hal Ehwal Agama Islam negeri Ruzaini Rais berkata kerajaan negeri menunggu perkenan Raja Perlis Tuanku Syed Sirajuddin Putra Jamalullail berhubung kelonggaran baharu itu.

Di SARAWAK, Menteri bertanggungjawab Hal Ehwal Islam Sarawak Datuk Dr Abdul Rahman Junaidi berkata ketetapan solat jemaah tanpa penjarakan fizikal masih belum dibincangkan oleh Majlis Islam Sarawak (MIS).

Beliau berkata buat masa ini, prosedur operasi standard (SOP) yang dikeluarkan MIS berkuat kuasa 7 Jan lepas berhubung aktiviti solat di masjid dan surau di Sarawak masih terpakai.

Bagaimanapun, di sebalik kebanyakan negeri masih belum membincangkannya, PAHANG menjadi satu-satunya negeri yang telah bermesyuarat bagi membincangkan perkara itu.

Ketua Pegawai Eksekutif Majlis Ugama Islam dan Adat Resam Melayu Pahang (MUIP) Datuk Ahmad Hairi Hussain ketika dihubungi memaklumkan ketetapan berhubung pemansuhan jarak bagi solat jemaah di negeri ini, telah dibincangkan dan perinciannya akan dimaklumkan kepada orang ramai selewat-lewatnya pada minggu depan.

Semalam, Perdana Menteri Datuk Seri Ismail Sabri Yaakob mengumumkan bahawa aktiviti solat berjemaah di masjid dan surau serta upacara sembahyang di rumah ibadat selain Islam, boleh dilaksanakan tanpa penjarakan fizikal bermula Fasa ‘Peralihan Ke Endemik’ 1 April ini.

Ismail Sabri berkata pelaksanaan dan SOP akhir untuk masjid atau surau tertakluk kepada ketetapan pihak berkuasa agama negeri masing-masing. – Bernama


Pemilik, pengunjung pusat hiburan di ibu negara dikompaun RM45,000

KUALA LUMPUR, 20 Syaaban 1443H, Rabu – Notis kompaun berjumlah RM45,000 dikeluarkan kepada pengunjung dan pemilik premis susulan serbuan di dua pusat hiburan di ibu negara.

Ketua Jabatan Pencegahan Jenayah dan Keselamatan Komuniti (JPJKK) Kuala Lumpur, Asisten Komisioner Kanan Datuk Azman Ayob berkata, 43 pengunjung dan dua pemilik kelab malam masing-masing diberikan notis kompaun RM1,000 dalam serbuan, lewat malam tadi.

“Hasil risikan mendapati kesemua pusat hiburan tersebut telah beroperasi dengan melakukan kesalahan melanggar Peraturan 17 Akta Pencegahan dan Pengawalan Penyakit Berjangkit PPN 4 2021 (Melakukan aktiviti terlarang dalam pub dan kelab malam) yang masih dikuatkuasakan ketika ini.

“Sebanyak 12 kompaun telah dikeluarkan terhadap pengunjung di premis pertama manakala 31 kompaun telah dikeluarkan terhadap pengunjung di premis kedua yang bernilai RM 1,000 setiap satu

kompaun,” katanya dalam satu kenyataan, hari ini.

Dalam perkembangan sama, sebanyak dua kompaun turut dikeluarkan terhadap pemilik premis pusat hiburan berkenaan dengan nilai yang sama.

Jumlah keseluruhan nilai kompaun yang telah dikeluarkan dalam serbuan ini adalah berjumlah RM 45,000.

Dalam pada itu, SAC Azman menasihati orang ramai supaya mematuhi SOP COVID-19 dan membantu mengurangkan penularan jangkitan wabak ini.

“Mereka yang mempunyai maklumat mengenai pelanggaran SOP khususnya melibatkan pusat hiburan boleh menghubungi polis melalui Volunteer Smartphone Patrol (VSP) yang boleh dimuat turun di telefon bimbit anda.

“Kami menghargai kerjasama orang ramai berhubung perkara itu,” katanya.


Tragedi pembunuhan Tantura: PA gesa tubuh suruhanjaya antarabangsa

BAITULMAQDIS, 20 Jamadilakhir 1443H, Ahad – Pihak Berkuasa Palestin (PA) menggesa pembentukan sebuah suruhanjaya antarabangsa bagi menyiasat pembunuhan beramai-ramai yang dilakukan oleh negara pengganas Israel di perkampungan Tantura, Palestin pada tahun 1948.

Gesaan itu dibuat selepas akhbar harian Israel, Haaretz pada Khamis lepas melaporkan penemuan kubur besar di perkampungan Tantura, Palestin yang dibunuh oleh kumpulan Zionis pada 1948, ketika negara moden Israel dibentuk.

Rakyat Palestin berkata, beberapa pembunuhan beramai-ramai terhadap rakyat Palestin oleh kumpulan Zionis berlaku di perkampungan Palestin ketika perang 1948 dalam usaha untuk mengusir secara paksa sekurang-kurangnya 750,000 rakyat Palestin dari rumah dan tanah mereka.

Ia satu tragedi yang dirujuk rakyat Palestin sebagai Nakba atau malapetaka.

Kementerian Luar PA berkata, jenayah pendudukan tidak berhenti pada tahun 1948, tetapi masih berterusan dengan cara perkauman dan penuh kebencian, yang memerlukan penyiasatan ke atas jenayah ini dibuka.

“Apa yang diperlukan ialah kempen antarabangsa yang luas untuk membawa keadilan kepada mangsa Palestin dan menghukum pegawai dan institusi rasmi Israel yang terus menyembunyikan dan menutup keburukan jenayah serta pembunuhan beramai-ramai ini,” katanya.

Dalam laporannya, Haaretz berkata pegawai Israel ‘dari pertempuran 1948 di kampung Tantura (telah) akhirnya mengetahui mengenai pembunuhan beramai-ramai orang Arab yang berlaku selepas penyerahan kampung itu”.

Katanya lagi, dokumentari bertajuk Tantura akan disiarkan secara dalam talian minggu depan, dengan menyatakan bahawa testimoni askar Israel yang mengambil bahagian dalam pembunuhan beramai-ramai itu juga akan dipaparkan.

Haaretz berkata, kubur sekurang-kurangnya bagi 200 rakyat Palestin yang dikebumikan selepas hukuman mati mereka terletak di bawah tempat letak kereta Dor Beach.

Menurut ahli sejarah Palestin, pembunuhan beramai-ramai Tantura berlaku pada malam 22 hingga 23 Mei 1948.

PA mendakwa, fakta-fakta Nakba sentiasa ‘dikaburkan oleh kerajaan Israel berturut-turut untuk menguburkan kebenaran jenayah dan pembunuhan beramai-ramai kumpulan Zionis ini, mengetahui bahawa pemimpin yang bertanggungjawab melakukannya diberi jawatan tinggi dalam tentera pendudukan dan institusi rasmi Israel’. – Agensi


Jerman salur 100 juta euro bangun semula Palestin

RAMALLAH, 9 Safar 1443H, Khamis – Palestin dan Jerman hari ini mendatangani perjanjian bersama di mana Berlin berjanji menyalurkan dana 100 juta euro dalam tempoh dua tahun, bagi membiayai beberapa projek di Semenanjung Gaza, Tebing Barat dan Baitulmaqdis.

Pembiayaan akan digunakan dalam projek penting termasuk membaiki penempatan komuniti Palestin, sektor pendidikan asas dan tinggi terutama teknikal serta vokasional, selain sektor sanitasi, air dan pertanian.

Selain itu, turut diberi perhatian adalah sektor ekonomi, swasta dan pekerjaan terutama dalam kalangan belia serta wanita.

Perdana Menteri Palestin, Mohammed Shatayyeh yang dipetik portal wafa.english.ps menyatakan penghargaan dan terima kasih kepada kerajaan serta rakyat Jerman atas sokongan mereka.

“Kami berharap Jerman dan Kesatuan Eropah serta komuniti antarabangsa akan terus membantu memberi tekanan kepada Israel bagi membolehkan pilihan raya di adakan di seluruh wilayah Palestin termasuk Baitulmaqdis,” katanya.

Sementara itu, wakil Jerman ke Palestin, Oliver Owcza mengulangi sokongan negaranya dan berjanji menyelesaikan permasalahan bagi membolehkan pilihan raya diadakan di Palestin, menghormati hak asasi manusia dan kebebasan awam. – Agensi


Penyelesaian 2 negara: Yahudi tak pernah patuh pada perjanjian damai

BANGI, 4 Syawal 1442H, Ahad – Cadangan penyelesaian dua negara bukan solusi terbaik buat rakyat Palestin, kata Ketua Pemuda Barisan Jemaah Islamiah Se-Malaysia (BERJASA), Ustaz Fahmi Bazlan.

Menyifatkan penyelesaian itu sebagai malapetaka buat Palestin, beliau menegaskan, berdasarkan fakta dan realiti, bangsa Yahudi tidak pernah patuh kepada penjanjian damai.

“Berdepan dengan kebiadaban Yahudi Israel memerlukan asas penghayatan sejarah dan pendirian agama yang kukuh.

“Berdasarkan realiti, bangsa Yahudi tidak pernah patuh kepada penjanjian damai. Dasar perjanjian damai ini didukung oleh perjuangan politik Fatah, yang jelas merugikan rakyat Palestin.

“Realiti yang berlaku, hari demi hari mereka kehilangan tanah akibat dijual dan dirampas secara haram oleh pendatang Yahudi,” katanya dalam kenyataan, hari ini.

Berikutan itu, beliau berkata, umat Islam berdiri teguh menyokong pendirian perjuangan politik Hamas yang mengangkat perjuangan agama dan keabsahan bangsa berdaulat di bumi Palestin yang sekarang ini.

“Pengaruh dan semangat tersebut tidak lagi terperangkap dan terbatas dalam jiwa masyarakat Gaza yang terkepung sahaja, bahkan melimpah keluar menjadi kebanggaan seluruh rakyat Palestin.

“Justeru, Pemuda BERJASA mengharapkan sesuatu lebih tegas dan jelas untuk Malaysia menyuarakan pendapat tersendiri dan tidak tunduk kepada desakan atau tekanan daripada mana-mana pihak,” katanya.


Hadi Awang mohon batal saman berhubung kenyataan menghasut

KUALA LUMPUR, 16 Jamadilakhir 1442H, Jumaat – Datuk Seri Abdul Hadi Awang memohon untuk membatalkan saman pemula dua penganut Kristian dari Sabah yang dikemukakan terhadapnya berhubung kenyataan dikeluarkan presiden PAS itu yang didakwa menghasut penganut agama berkenaan yang diterbitkan dalam sebuah akhbar, lima tahun lalu.

Permohonan untuk membatalkan saman pemula itu difailkan Abdul Hadi selaku defendan menerusi Tetuan Yusfarizal Aziz & Zaid semalam.

Peguam Yusfarizal Yussoff yang mewakili Abdul Hadi berkata mahkamah menetapkan 19 April ini untuk keputusan permohonan tersebut.

“Mahkamah juga memerintahkan kedua-dua pihak memfailkan hujahan bertulis pada 11 Mac ini. Sekiranya terdapat hujahan lisan tambahan daripada kedua-dua pihak, ia juga akan dihujahkan pada tarikh sama (19 April),” katanya selepas pengurusan kes di hadapan Hakim Mahkamah Tinggi Datuk Akhtar Tahir yang dijalankan melalui aplikasi dalam talian hari ini.

Abdul Hadi mengemukakan permohonan untuk membatalkan saman pemula difailkan Maklin Masiau dan Lawrence Jomiji Kinsil @ Maximilhian selaku plaintif pertama dan kedua antaranya atas alasan saman itu tiada kausa tindakan yang munasabah, remeh, menyusahkan dan satu penyalahgunaan proses mahkamah.

Kedua-dua plaintif memfailkan saman pemula terhadap Abdul Hadi pada 9 Dis tahun lalu, antara lain memohon pengisytiharan bahawa Abdul Hadi telah melakukan tindakan hasutan yang bertentangan dengan Seksyen 3 Akta Hasutan 1948 dan pengisytiharan bahawa defendan tidak layak memegang sebarang jawatan dalam kerajaaan Malaysia termasuk suatu jawatan yang setara dengan jawatan menteri.

Saman itu difailkan atas alasan Abdul Hadi telah mengeluarkan satu penyataan menghasut penganut atau mubaligh Kristian yang telah diterbitkan dalam sebuah akhbar pada 18 Jan 2016 dan kemudiannya dilaporkan oleh sebuah portal pada hari sama. – Bernama


Peratusan populasi Malaysia lengkap 2 dos vaksin meningkat

KUALA LUMPUR, 26 Muharram 1442H, Sabtu – Sebanyak 47.8 peratus atau seramai 15,606,818 daripada keseluruhan populasi di Malaysia telah melengkapkan suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

JKJAV menerusi perkongsian infografik dalam laman Twitter rasminya hari ini memaklumkan setakat semalam juga, seramai 20,261,734 individu atau 62 peratus sudah menerima dos pertama, menjadikan kumulatif pemberian vaksin menerusi Program Imunisasi COVID-19 Kebangsaan (PICK) kini sebanyak 35,841,103 dos.

Berdasarkan perkongsian maklumat itu juga, peratusan populasi dewasa yang menerima kedua-dua dos meningkat kepada 66.7 peratus setakat semalam berbanding 65.9 peratus, pada Khamis.

Sementara itu, vaksinasi harian semalam merekodkan sebanyak 321,349 dos diberikan, iaitu 177,518 merupakan dos kedua dan baki 143,831 adalah dos pertama.

PICK dilancarkan pada 24 Februari lepas bertujuan melaksanakan program vaksinasi bagi membendung pandemik COVID-19 di seluruh negara. – Bernama


PEMBELA ajak umat Islam berdoa keislaman ketiga anak Loh kekal

BANGI, 16 Syawal 1443H, Selasa – Pertubuhan-Pertubuhan Pembela Islam (PEMBELA) mengajak umat Islam berdoa dengan bersungguh-sungguh supaya keislaman tiga anak ibu tunggal, Loh Siew Hong kekal.

Ini susulan Mahkamah Tinggi hari ini akan mendengar permohonan kebenaran semakan kehakiman difailkan Loh bagi mencabar tindakan bekas suaminya mendaftarkan ketiga-tiga anak mereka sebagai mualaf tanpa keizinannya.

Selain itu, Pengerusi PEMBELA, Haji Aminuddin Yahaya turut mengajak orang ramai mengikuti kes ini dengan teliti.

“Yang paling penting ialah untuk berdoa bersungguh-sungguh agar anak-anak ini kekal keislamannya dan tidak diarah murtad kerana keputusan mahkamah.

“Jika mereka berjaya murtadkan anak-anak ini, maka kalimah syahadah seolah-olah menjadi tidak bernilai lagi,” katanya dalam kenyataan, hari ini.

Loh, 34, selaku pemohon memfailkan permohonan tersebut pada 25 Mac lepas dengan menamakan Pendaftar Mualaf Negeri Perlis, Majlis Agama Islam dan Adat Istiadat Melayu Perlis, Mufti Perlis, Datuk Dr Mohd Asri Zainul Abidin dan kerajaan negeri Perlis sebagai responden pertama hingga keempat.

Ibu tunggal itu memohon deklarasi bahawa ketiga-tiga anaknya adalah penganut agama Hindu dan bekas suaminya, M Nagahswaran tidak mempunyai keupayaan dari segi undang-undang untuk membenarkan Pendaftar Mualaf Negeri Perlis mendaftarkan anak mereka sebagai mualaf tanpa keizinannya.

Wanita itu juga menuntut deklarasi bahawa ketiga-tiga anaknya, sebagai kanak-kanak tidak mempunyai keupayaan dari segi undang-undang untuk memeluk agama Islam, tanpa keizinannya.

Beliau memohon perintah certiorari untuk membatalkan Akuan-Akuan Memeluk Agama Islam bertarikh 7 Julai 2020 yang dikeluarkan oleh Pendaftar Mualaf Negeri Perlis atas nama ketiga-tiga anaknya, selain membatalkan kad-kad rasmi memeluk agama Islam jika ia telah dikeluarkan oleh pendaftar mualaf berkenaan atau mana-mana pihak lain dan memohon perintah larangan untuk menghalang pihak terbabit mengeluarkan kad berkenaan, sekiranya belum dikeluarkan.

Selain itu, ibu tunggal berkenaan memohon perintah mandamus untuk mengarahkan Pendaftar Mualaf Negeri Perlis memadam atau membatalkan nama dan nama Islam anak-anaknya dalam Daftar Mualaf Negeri Perlis dan perintah larangan untuk menghalang Mohd Asri melalui pegawai, pekerja atau Jabatan Mufti Negeri Perlis membuat apa-apa kenyataan secara nyata atau tersirat yang boleh membawa maksud anak-anaknya mualaf atau beragama Islam.

Pemohon juga menuntut deklarasi bahawa Seksyen 117(b) Enakmen Pentadbiran Agama Islam 2006, dalam versi bahasa Malaysia dan Inggeris, seperti yang dipinda oleh Seksyen 7 Enakmen Pentadbiran Agama Islam (Pindaan) 2016, yang memberi kuasa kepada Pendaftar Mualaf Negeri Perlis untuk mendaftarkan seorang kanak-kanak sebagai mualaf hanya dengan keizinan ibu atau bapa kanak-kanak tersebut, walaupun kedua-dua mereka masih hidup, adalah tidak berperlembagaan dan tidak sah.


‘Kontena terbang’ taktik baharu bawa masuk rokok seludup

DENGKIL, 9 Rabiualkhir 1442H, Rabu – Sindiket penyeludupan rokok semakin licik dengan terbaharu menggunakan modus operandi yang dikenali sebagai ‘kontena terbang’ bagi membawa masuk barang terlarang itu ke dalam negara, kata Ketua Pengarah Jabatan Kastam Diraja Malaysia (JKDM) Datuk Seri Abdul Latif Abdul Kadir.

Mendedahkan perkara itu, beliau berkata ahli sindiket tidak akan mengikrarkan barangan yang dibawa di dalam kontena sebaliknya mendakwa kontena yang dibawa masuk adalah kosong ketika melalui pintu masuk negara.

“Modus operandi ‘kontena terbang’ ini kononnya untuk mengelak kontena yang dibawa itu diperiksa oleh pegawai kastam yang bertugas.

“Ada pelbagai modus operandi digunakan sindiket untuk membawa masuk barang terlarang antaranya mereka ikrar barangan lain atau menyembunyikan rokok seludup di tengah-tengah barangan lain yang ada di dalam kontena,” katanya dalam sidang media di sini, hari ini.

Abdul Latif berkata pihaknya telah merampas 785 juta batang rokok seludup dengan nilai cukai berjumlah RM539 juta sejak Januari hingga 1 Nov tahun ini.

Mengulas operasi pada 18 Nov lepas, Abdul Latif berkata pihaknya merampas empat lori yang membawa 11.3 juta batang rokok bernilai RM2.3 juta di sekitar Lembah Klang, melibatkan penahanan tiga lelaki tempatan dan seorang lelaki asing berumur antara 32 hingga 42 tahun dalam operasi di Kepong, Batu Caves dan Jinjang.

“Jumlah duti dan cukai dalam rampasan ini adalah RM7.7 juta. Rokok yang dirampas ini dipercayai dibawa masuk menggunakan kontena dari negara jiran,” katanya.

Beliau berkata modus operandi sindiket itu adalah dengan memindahkan rokok seludup daripada kontena ke dalam lori di kawasan tersembunyi sebelum ia diedarkan untuk pasaran di sekitar Lembah Klang.

Kes disiasat mengikut Seksyen 135 (1)(d) Akta Kastam 1967, katanya.

“Aktiviti penyeludupan rokok seludup ke negara ini masih berlaku sebab terdapat permintaan tinggi daripada pihak-pihak tertentu,” katanya, yang menegaskan pelbagai operasi akan terus dilaksanakan bagi memerangi aktiviti penyeludupan yang merugikan negara dari segi hasil. – Bernama


Polis siasat video tular konvoi kereta mewah halang lalu lintas

KULAI, 17 Syaaban 1443H, Ahad – Polis menjalankan siasatan susulan video tular memaparkan kumpulan konvoi kereta mewah yang berhenti di Kilometer 34, Lebuhraya Utara-Selatan arah Selatan, berhampiran susur keluar Sedenak, sehingga menghalang lalu lintas, tiga hari lepas.

Ketua Polis Daerah Kulai, Supt Tok Beng Yeow berkata, kejadian berkenaan berlaku pada pukul 6.10 petang, Jumaat lepas.

Susulan daripada itu, satu laporan telah dibuat di Balai Trafik Iskandar Puteri pada 10.11 malam, hari yang sama, kata Tok.

Beliau berkata, hasil siasatan awal mendapati kejadian berpunca daripada sebuah pacuan empat roda Ford Ranger yang cuba memotong konvoi kumpulan kereta mewah secara berbahaya sebelum melanggar salah sebuah kereta itu ketika memasuki lorong kiri.

“Akibat pelanggaran itu, kumpulan kereta mewah terbabit bertindak memberhentikan kenderaan mereka di tengah-tengah lebuh raya berikutan rasa tidak berpuas hati dan menyebabkan berlaku perselisihan faham di antara mereka di lokasi kejadian,” katanya dalam satu kenyataan di sini hari ini.

Tok berkata, kes disiasat di bawah Seksyen 147 Kanun Keseksaan (Merusuh) yang boleh membawa hukuman dua tahun penjara atau denda dan Seksyen 42 (1) Akta Pengangkutan Jalan 1987 yang boleh membawa hukuman maksimum lima tahun penjara dan denda maksimum RM15,000, jika disabit kesalahan.

Terdahulu, video berdurasi 45 saat itu memaparkan aksi pemanduan secara berbahaya oleh sebuah pacuan empat roda Ford Ranger yang cuba memotong kumpulan konvoi kereta mewah berkenaan di lorong kiri sebelum melanggar salah sebuah daripadanya. – Bernama


Pesara tembak diri sendiri selepas tembak isteri

KUANTAN, 20 Safar 1444H, Jumaat – Seorang pesara Pejabat Perhutanan Jerantut ditemukan maut apabila menembak isterinya sebelum menembak diri sendiri selepas bertengkar berhubung agihan hasil jualan tanah di Kampung Machang Raja Labu, Jerantut, dekat sini, hari ini.

Ketua Polis Daerah Jerantut, Supt Mazlan Hassan, berkata isteri pesara berusia 67 tahun itu ditemukan oleh jiran yang mendengar dua das tembakan disusuli jeritan meminta tolong dari bahagian belakang dapur rumah pasangan itu sekitar jam 8 pagi.

“Saksi kejadian menyatakan melihat mangsa terbaring kesakitan dan berdarah di pinggang lalu mengejarkan mangsa ke Hospital Jerantut.

“Bagaimanapun mangsa disahkan meninggal dunia dan siasatan awal mendapati dia mengalami kecederaan di belakang rusuk kiri.

“Suami mangsa berusia 73 tahun pula ditemukan di rumah dalam keadaan terduduk bersama selaras senapang patah dengan kecederaan di leher sebelah kiri,” katanya dalam kenyataan hari ini.

Mazlan berkata siasatan awal mendapati kejadian berpunca daripada pertengkaran selepas isterinya, juga seorang pesara Pejabat Perhutanan Jerantut, tidak memberikan agihan hasil jualan tanah kepada suaminya.

Beliau berkata suami wanita itu mempunyai lesen senjata api dan kes berkenaan disiasat mengikut Seksyen 302 Kanun Keseksaan. – Bernama


Pakatan Arab Saudi rampas sebuah lagi kapal tangki bahan api ke Yaman

SANA’A, 21 Zulhijjah 1443H, Khamis – Syarikat Petroleum Yaman (YPC) berkata, pakatan diketuai Arab Saudi telah merampas satu lagi kapal bahan api yang sedang menuju ke Yaman, melanggar gencatan senjata diusahakan oleh Pertubuhan Bangsa-bangsa Bersatu (PBB).

Dalam satu kenyataan dikeluarkan pada hari Rabu, YPC berkata, rampasan itu telah menjadikan bilangan kapal bahan api dirampas dari Yaman kepada tiga dalam beberapa hari kebelakangan ini.

Kapal bahan api Lady Sarah telah diperiksa dan dibersihkan oleh PBB, tambahnya.

Bertindak balas terhadap rampasan itu, Ketua Perunding Kerajaan Penyelamat Kebangsaan Yaman, Mohammed Abdulsalam berkata, gabungan tersebut sentiasa melanggar gencatan senjata dan ‘membunuh masa’ – satu tindakan yang tidak diterima oleh negara berkenaan.

Pasukan gabungan yang diketuai Arab Saudi melakukan beribu-ribu pelanggaran perjanjian gencatan senjata dalam tempoh sebulan selepas ia berkuat kuasa pada 2 April.

Perjanjian itu dilanjutkan di bawah naungan PBB pada 2 Jun dan dijangka tamat bulan depan.

Sepanjang tahun lalu, gabungan itu secara konsisten merompak dan menjual sejumlah besar gas serta minyak mentah Yaman.

Pihak berkuasa Yaman menuduh gabungan pimpinan Arab Saudi menjalankan kempen sistematik yang bertujuan untuk menghabiskan sumber asli negara itu.

Awal bulan ini, Penasihat Majlis Politik Tertinggi Yaman, Mohammad Tahir Anam memberi, amaran kepada Riyadh dan sekutunya bahawa syarikat serta kapal yang terlibat dalam rompakan minyak Yaman akan menjadi sasaran gerakan penentangan Ansarullah jika kecurian berterusan.

Pada 3 Julai, Perdana Menteri Yaman, Abdulaziz Saleh bin Habtoor berkata, rompakan minyak Yaman oleh pakatan pimpinan Arab Saudi dilakukan di bawah arahan White House.

Menteri Minyak dan Galian Yaman, Ahmad Abdullah Dares memberi amaran bahawa rampasan kapal Arab Saudi yang membawa produk petroleum ke Yaman boleh menyebabkan penggantungan sektor perkhidmatan dan ‘malapetaka kemanusiaan.’ – Agensi


Masa untuk gencatan politik, Kabinet baharu perlu tumpu perangi COVID-19

BANGI, 20 Muharram 1443H, Ahad – ‘Kabinet Berorientasikan Hasil’ perlu membuktikan pelantikan mereka berasaskan kecekapan, komitmen serta kesungguhan tinggi dengan mengutamakan keselamatan serta kesejahteraan rakyat.

Justeru, bagi memastikan Kabinet baharu di bawah pentadbiran Perdana Menteri, Datuk Seri Ismail Sabri Yaakob menekankan budaya kerja berprestasi tinggi, setiap kementerian disaran membuat perancangan jangka pendek dan panjang serta mencapai sasaran ditetapkan.

Bahkan usaha terancang dan berterusan perlu menjadi landasan utama agar Indeks Prestasi Utama (KPI) dapat direalisasikan, kata Profesor Fakulti Komunikasi dan Pengajian Media, Universiti Teknologi MARA, Prof Datuk Dr Ismail Sualman.

Beliau mengingatkan, sekarang bukan masa untuk terus berpolitik, sebaliknya waktu untuk melakukan gencatan berpolitik agar masa dan tumpuan lebih kepada matlamat untuk memerangi COVID-19.

Katanya, episod pertukaran pemerintahan dan Perdana Menteri sepatutnya sudah sampai ke noktah apabila Perdana Menteri kesembilan bersama barisan Kabinet diisytiharkan.

“Banyak pihak lega dan mengharap pelantikan ini dapat mengakhiri kemelut politik dengan segera.

“Rakyat tidak wajar dibebankan dengan kemelut politik tidak berkesudahan ketika negara bergelut menghadapi isu kesihatan dan kemurungan ekonomi akibat pandemik COVID-19.

“Rakyat semestinya menyanjung tinggi penghargaan dan terima kasih terhadap Yang di-Pertuan Agong serta Raja-Raja Melayu dalam menyempurnakan tanggungjawab baginda selaku Raja Berperlembagaan berteraskan keluhuran Perlembagaan Persekutuan dan Kedaulatan Undang-Undang,” katanya.

Menulis di Berita Harian hari ini, beliau menegaskan, syarat diletakkan Perdana Menteri supaya membuktikan pencapaian awal dalam tempoh 100 hari pertama itu, tidak boleh dipandang ringan.

Tegasnya, semua cabaran ini wajar diberi perhatian oleh menteri dan timbalan menteri yang mengangkat sumpah esok yang pasti akan menjadi petunjuk kepada sejauh mana pencapaian dalam tempoh 100 hari itu dapat dibuktikan.

“Hakikatnya, ia bukan hanya syarat ditetapkan Perdana Menteri, bahkan bakal diperhatikan segenap lapisan rakyat kerana kepentingan dan kebajikan mereka turut berkait dengan pencapaian setiap menteri dan timbalan menteri,” katanya.


Koh Hoi dilantik Timbalan Menteri Persekutuan

BANGI, 4 Ramadan 1442H, Jumaat – Pejabat Perdana Menteri memaklumkan bahawa Datuk Guan Dee Bin Koh Hoi dilantik sebagai Timbalan Menteri Persekutuan.

Dalam satu kenyataan hari ini, pejabat itu berkata, pelantikan diperkenankan oleh Yang di-Pertuan Agong selaras dengan Fasal (1) Perkara 43A Perlembagaan Persekutuan.

“YB Senator Datuk Guan Dee Bin Koh Hoi dilantik sebagai Timbalan Menteri Pelancongan, Seni dan Budaya bagi menggantikan YB Datuk Seri Panglima Dr. Jeffrey G. Kitingan.

“…yang telah meletakkan jawatan sebagai Timbalan Menteri Pelancongan, Seni dan Budaya selepas beliau mengangkat sumpah sebagai Timbalan Ketua Menteri Sabah II merangkap Menteri Pertanian dan Perikanan Sabah pada 29 September 2020,” katanya.

Katanya, Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia oleh Timbalan Menteri Persekutuan akan diadakan di hadapan Yang di-Pertuan Agong diadakan pada hari ini.


Kedah larang konsert hiburan cetus kelakuan luar tatasusila

BANGI, 6 Rabiulawal 1444H, Isnin – Sebarang konsert hiburan yang mencetuskan kelakuan di luar tatasusila tidak akan dibenarkan di seluruh Kedah, berkuat kuasa serta-merta.

Menteri Besar, Datuk Seri Muhammad Sanusi Md Nor ketika mengumumkan perkara itu berkata, penganjuran Muda-Mudi Weekend Festival baru-baru ini, kini menjadi penanda aras dalam penganjuran program hiburan di negeri ini berhubung larangan terbabit.

Jelasnya, program yang berlangsung di Balai Seni Alor Setar itu menunjukkan bahawa sebarang aktiviti yang boleh merangsang pelanggaran norma masyarakat tempatan, tidak boleh diberi ruang untuk ‘membiak’.

“Penganjuran acara yang menyihatkan tubuh badan seperti larian, kayuhan basikal, pencarian harta (treasure hunt), pertandingan memancing dan lain-lain adalah digalakkan.

“Bagaimanapun, acara terbabit perlu selari dengan undang-undang, garis panduan program terbuka dan sesuai dengan tatasusila masyarakat tempatan,” katanya dalam satu kenyataan, hari ini.

Muhammad Sanusi berkata, semua Pegawai Daerah yang mempengerusikan jawatankuasa berkaitan pelesenan hiburan, telah dimaklumkan mengenai penguatkuasaan larangan itu.

“Arahan berkaitan larangan ini berkuat kuasa serta-merta di seluruh Kedah,” katanya.

Sebelum itu, tular di media sosial rakaman video persembahan kumpulan muzik di pentas yang disaksikan ratusan penonton terdiri daripada anak muda dengan pelbagai aksi di Balai Seni di Alor Setar.

Acara berkenaan mengundang rasa kurang senang dalam kalangan orang ramai memandangkan ia diadakan tidak jauh daripada Masjid Zahir di situ.


Muhyiddin nafi pergi umrah tanpa vaksin COVID-19

BANGI, 11 Jamadilakhir 1443H, Jumaat – Tan Sri Muhyiddin Yassin menafikan dakwaan beliau tidak mendapat suntikan vaksin COVID-19 dan Meningococcal serta Meningitis (MM) ketika mengerjakan ibadah umrah pada Mac tahun lalu.

Pegawai Khas Muhyiddin, Mohd Naaim Mahmod berkata, bekas Perdana Menteri itu dan semua delegasinya telah menerima suntikan dos pertama vaksin COVID-19 sebelum berangkat ke Arab Saudi serta menerima suntikan kedua sekembali ke tanah air, manakala MM tidak diwajibkan.

“Dakwaan Ustaz Abu Syafiq bahawa Tan Sri Muhyiddin Yassin dan delegasi tidak mendapat suntikan COVID-19 atau vaksin Meningococcal Meningitis ketika mengerjakan ibadah umrah pada bulan Mac 2021 adalah tidak benar,” katanya dalam kenyataan, hari ini.

Beliau berkata, ketika itu, kerajaan Malaysia dan Arab Saudi tidak mengenakan syarat lengkap suntikan vaksin COVID-19 atau vaksin lain untuk mana-mana pengembara yang ingin melakukan perjalan ke negara berkenaan.

“Selain itu, lawatan kerja rasmi Tan Sri Muhyiddin sebagai Perdana Menteri ke-8 ke Arab Saudi yang diadakan atas undangan kerajaan Arab Saudi tertakluk kepada SOP yang ketat termasuk melakukan ujian PCR sebelum, semasa dan selepas lawatan.

“Hasil ujian PCR mendapati semua delegasi adalah negatif COVID-19,” katanya.

Mohd Naaim menjelaskan bahawa pergerakan delegasi di Arab Saudi juga dikawal ketat oleh pihak berkuasa di sana di dalam satu gelembung perjalanan yang telah ditetapkan.

Sebelum ini, pendakwah terbabit menggesa Menteri di Jabatan Perdana Menteri (Hal Ehwal Agama), Idris Ahmad supaya menyiasat Menteri Alam Sekitar dan Air yang didakwa mengerjakan ibadah umrah tanpa vaksinasi MM.

Ia susulan reaksi balas terhadap Idris yang menyelarnya di atas pengakuan melakukan ibadah dan membawa jemaah umrah tanpa vaksinasi MM.


PRN Melaka: Strategi tanding solo UMNO pecahkan undi Melayu

Oleh Ainul Illia Meor Suzurudin

BANGI, 14 Rabiulawal 1443H, Khamis – Strategi UMNO untuk bergerak solo dalam menyertai Pilihan Raya Negeri (PRN) Melaka dilihat sebagai satu pertaruhan yang agak besar.

Ini kerana, UMNO sekarang terdesak untuk kembali menjadi sebuah parti yang dominan, kata penganalisis politik, Dr Mazlan Ali.

Justeru, kerjasama dengan PAS dan Parti Pribumi Bersatu Malaysia (Bersatu) ditolak tepi kali ini kerana UMNO dijangka menjadikan PRN Melaka sebagai simulasi pilihan raya umum (PRU) akan datang.

“Mereka (UMNO) akan melihat adakah dengan menyertai PRN Melaka secara solo akan membuahkan hasil atau tidak. Sekiranya UMNO berhasil memenangi PRN ini secara solo, maka ia akan memberi mesej bahawa UMNO akan berjaya dalam PRU15 akan datang dengan cara solo juga.

“Dengan hasil strategi ini, UMNO mampu menjadi sebuah parti yang dominan seperti sebelumnya. Akan tetapi, sekiranya tiga penjuru di Melaka itu memberi kelebihan kepada Pakatan Harapan (PH), maka UMNO mungkin akan mempertimbangkan dari sudut strateginya untuk bekerjasama dalam PRU akan datang.

“Jadi PRN Melaka ini seolah satu simulasi untuk menguji pengaruh masing-masing,” katanya ketika dihubungi Ismaweb.net, hari ini.

Mengulas lanjut, beliau berkata, belum ada satu persetujuan yang jelas mengenai kerjasama dalam PRN Melaka, namun kebimbangan jika PH kembali berkuasa sudah pasti mendorong pemimpin-pemimpin termasuk UMNO, PAS dan Bersatu untuk bekerjasama.

“Sememangnya ada kepercayaan bersama dalam parti dalam kerajaan sekarang. Mereka sependapat bahawa mereka perlu menghalang Pakatan Harapan daripada mendapatkan semula kuasa di Melaka.

“Kerjasama tiga parti itu mungkin memberi kelebihan kepada parti masing-masing apabila berdepan dengan PH.

“Sekiranya berpecah maka sudah pastilah undi Melayu terpecah-pecah dan akan memberi kelebihan kepada PH. Manakala, jika PAS dan Bersatu mampu memenangi beberapa kerusi yang signifikan itu sebenarnya petanda bahawa koalisi ini mampu pergi lebih jauh pada PRU15,” kata Dr Mazlan.


Isu replika lembu, pihak berkuasa digesa siasat ikut Akta Hasutan

BANGI, 30 Ramadan 1442H, Rabu – Dekorasi replika lembu memakai kain samping serta songkok di Bulatan Jalan Air Itam, Georgetown bukanlah suatu tindakan yang tidak sengaja.

Melihat kepada insiden itu, Pengerusi PEMBELA, Haji Aminuddin Yahaya percaya orang Melayu dan Islam sudah muak dengan perkara sedemikian dan masak benar dengan modus operandi ‘buat dulu, minta maaf kemudian’.

“Rupanya Ramadan tahun ini ada banyak isu-isu yang mengguris hati umat Islam.

“Saya kira bukanlah tidak sengaja kerana kita sudah muak dan masak benar dengan taktik mereka,” katanya dalam satu kenyataan.

Semalam, tular di media sosial mengenai dekorasi Hari Raya Aidilfitri di Bulatan Jalan Air Itam yang memaparkan seekor lembu memakai samping serta songkok.

Selepas dikecam, Ahli Dewan Undangan Negeri (ADUN) Air Itam, Joseph Ng Soon Siang memohon maaf susulan dekorasi berkenaan.

Joseph berkata, pihaknya tidak berniat untuk mengguris sensitiviti mana-mana pihak khususnya bagi yang beragama Islam dengan membuat dekorasi sedemikian.

Menempelak kenyataan itu, Haji Aminuddin berkata, mustahil seorang wakil rakyat tidak tahu perkara sensitif yang paling asas sebegini.

“Murah betul maruah orang Melayu Islam di mata mereka.

“Paling tidak pun, mesti ada pegawai yang menasihati atau ada mana-mana rakan parti yang berbangsa Melayu dan beragama Islam untuk semak.

“Sekali lagi; apa mereka kisah. Tak perlu ‘check’ pun. Buat sahaja, kalau kena kecam minta maaf dengan harapan orang Melayu akan maafkan seperti biasa,” katanya.

Susulan itu, beliau meminta orang Melayu di kawasan tersebut cakna dengan isu ini dan menyalurkan kemarahan sewaktu Pilihan Raya Umum ke-15 (PRU15).

“Kita tahu, orang Melayu di situ marah dengan tindakan ini tetapi tolonglah terjemahkan kemarahan tersebut sewaktu PRU-15 nanti. Ingat peristiwa ini betul-betul nanti. Tolak mereka dari menjadi ADUN mahupun Ahli Parlimen kalian.

“Ini bukan kali pertama provokasi sebegini berlaku, umat Islam dihina dan dipersenda.

“Mohon pihak berkuasa lakukan siasatan atas Akta Hasutan dalam isu ini. Ini masanya untuk benar-benar bertegas,” katanya.


Kebenaran rentas negeri ikut keputusan KKM

KUALA LUMPUR, 4 Syaaban 1442H, Khamis – Menteri Kanan (Keselamatan), Datuk Seri Ismail Sabri Yaakob berkata, keputusan sama ada boleh merentas negeri atau pun tidak bergantung kepada penilaian yang dibuat oleh Kementerian Kesihatan (KKM).

Katanya, setiap keputusan yang dibuat adalah berdasarkan nasihat KKM.

Ini kerana, katanya, KKM memandang serius kebenaran rentas negeri kerana ia salah satu penyumbang kepada kluster COVID-19.

“KKM menjangkakan kes akan menurun Mei ini. Tetapi dengan pematuhan prosedur operasi standard (SOP) dan pelaksanaan Program Imunisasi COVID-19 Kebangsaan, mungkin kes akan turun lebih cepat. Sama-sama kita berdoa,” katanya.

Beliau berkata demikian dalam sidang khas Majlis Keselamatan Negara hari ini.

Sementara itu, mengulas berkenaan kebenaran membuka bazar Ramadan bulan depan, Ismail Sabri berkata, pihak berkuasa tempatan (PBT) boleh menyesuaikan SOP mengikut keadaan di tapak bazar.

“Sepatutnya negeri atau daerah perlu mengikut apa yang diputuskan oleh Kerajaan Persekutuan terutamanya yang berkaitan SOP Perintah Kawalan Pergerakan (PKP) kerana itu undang-undang yang perlu dipatuhi di bawah Akta 342.

“Tetapi terdapat kes-kes tertentu yang mana majlis daerah perlu sesuaikan dengan keadaan di tempat mereka.

“Sebagai contoh di Sabah dan Sarawak yang berbuka lebih awal, maka boleh sesuaikan dengan keadaan di sana,” katanya.


COVID-19: Hukum guna vaksin selari pandangan tokoh Islam dunia

KUALA LUMPUR, 9 Jamadilakhir 1442H, Jumaat – Hukum penggunaan vaksin COVID-19 dalam kalangan umat Islam, adalah selaras dengan pandangan tokoh-tokoh ilmuwan Islam dan institusi-institusi fatwa dunia.

Bahkan, Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, beliau turut mengambil inisiatif menulis surat kepada tokoh ilmuwan Islam dunia, bagi mendapatkan pandangan peribadi mereka dalam hal berkenaan.

Ini katanya, termasuk kepada Syeikh al-Azhar Syeikh Dr Ahmad al-Tayyib; Pengerusi Majlis Fatwa Kerajaan Emiriah Arab Bersatu Syeikh Abdullah Ben Bayyah; dan anggota Majma’ Fuqaha’ al-Shari’ah Amerika Syarikat Syeikh Dr Muhammad al-Zuhaily.

“Semuanya menjurus kepada perlunya vaksin dan pendapat ini juga saya terima dari MUI (Majlis Ulama Indonesia),” katanya dalam khutbah Jumaatnya di Surau Ar Rahman, Ibu Pejabat Kementerian Perdagangan Antarabangsa dan Industri di sini, yang disiarkan secara langsung melalui akaun Facebook rasminya.

Pada 23 Disember, Dr Zulkifli mengumumkan Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam, telah mengambil ketetapan bahawa hukum penggunaan vaksin COVID-19 adalah harus dan ia wajib diambil oleh golongan yang ditetapkan kerajaan.

Mengulas lanjut, beliau berkata, pihaknya akan berterusan memberi kefahaman dan pencerahan sebaiknya kepada umat Islam dalam negara, berkenaan isu vaksin itu.

Tegasnya juga, sesuatu hukum yang diputuskan tidak ada kena mengena untuk kepentingan peribadi, tetapi ia lebih bagi menyelesaikan permasalahan umum. -Bernama


Malaysia hampiri angka 100 peratus populasi dewasa divaksin

KUALA LUMPUR, 5 Jamadilakhir 1443H, Sabtu – Kadar vaksinasi bagi populasi dewasa di Malaysia menghampiri 100 peratus apabila seramai 22,878,955 individu atau 97.7 peratus telah lengkap divaksin, setakat 11.59 malam tadi.

Berdasarkan data Kementerian Kesihatan Malaysia (KKM) menerusi laman COVIDNOW, dalam tempoh sama sebanyak 98.9 peratus atau 23,164,441 individu daripada populasi dewasa sudah menerima sekurang-kurangnya satu dos vaksin.

Bagi populasi remaja berusia 12 hingga 17 tahun pula, seramai 2,764,980 individu atau 87.8 peratus daripada mereka telah melengkapkan vaksinasi, manakala 2,855,467 atau 90.7 peratus menerima sekurang-kurangnya satu dos vaksin COVID-19.

Sementara itu, sejumlah 216,668 dos vaksin diberikan semalam melibatkan 2,627 dos pertama, 3,383 dos lengkap dan 210,658 dos penggalak.

Perkembangan itu menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 59,033,667 dos dengan 7,570,846 daripadanya adalah dos penggalak.

Sementara itu, menurut portal GitHub KKM, sebanyak 16 kes kematian direkodkan semalam dengan dua daripadanya adalah kematian di luar hospital.

Daripada keseluruhan 16 kes kematian semalam, sebanyak empat direkodkan di Johor; Sabah (tiga), Kedah dan Selangor masing-masing mencatatkan dua kematian, manakala masing-masing satu kes di Perak, Perlis, Pulau Pinang, Sarawak dan Terengganu. – Bernama


Rakyat Kelantan perlu buat persiapan hadapi gelombang ke-3 banjir

KOTA BHARU, 9 Jamadilawal 1442H, Khamis – Menteri Besar Datuk Ahmad Yaakob mengingatkan penduduk di Kelantan agar membuat persiapan awal bagi menghadapi sebarang kemungkinan berlakunya gelombang ketiga banjir di negeri itu.

Beliau berkata orang ramai perlu peka dengan segala maklumat atau laporan yang dikeluarkan Jabatan Meteorologi Malaysia (MetMalaysia) dari semasa ke semasa berkenaan ramalan cuaca.

“Laporan MetMalaysia dikeluarkan adalah supaya kita berikhtiar dan kita minta rakyat bersedia hadapi apa-apa kemungkinan (banjir) lebih awal,” katanya kepada pemberita selepas melancarkan Program Kembara Prihatin Negara Peringkat Negeri Kelantan di sini hari ini.

Turut hadir Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff dan Pengerusi Jawatankuasa Kebajikan, Pembangunan Keluarga dan Wanita Datuk Mumtaz Md Nawi.

Situasi banjir yang melanda Kelantan sejak awal Disember bertambah baik dengan jumlah mangsa di pusat pemindahan sementara (PPS) kian menurun.

Berdasarkan Info Bencana Jabatan Kebajikan Masyarakat (JKM), setakat 12 tengah hari ini sebanyak 220 individu daripada 101 keluarga masih berada di tiga PPS di Pasir Mas, berbanding 307 mangsa daripada 123 keluarga pada 8 pagi tadi.

Sementara itu, Ahmad berkata lebih 80,000 penduduk terjejas susulan pandemik COVID-19 bakal disantuni serta menerima bantuan kewangan dan bekalan makanan harian di bawah Program Kembara Prihatin Negara Peringkat Negeri Kelantan.

“Kembara ini melibatkan 10 jajahan di negeri ini. Mereka yang akan disantuni terdiri daripada golongan terjejas daripada segi pendapatan dan sebagainya,” katanya.

Program Kembara Prihatin Negara akan bergerak secara mingguan dengan meliputi 108 daerah di seluruh negara, bagi menyantuni rakyat yang terkesan melalui perkhidmatan aduan pelanggan, bakul makanan, kes kebajikan dan perkhidmatan agensi KPWKM antaranya Ziarah Prihatin, Pembangunan Keluarga, Pemerkasaan Wanita serta Kajian Kapasiti. – Bernama


Gas karbon monoksida juga boleh bocor pada kenderaan baharu

KUALA LUMPUR, 3 Safar 1442H, Isnin – Tanggapan umum bahawa kebocoran gas karbon monoksida hanya boleh berlaku pada kenderaan lama tidak benar kerana ia juga boleh berlaku pada kenderaan baharu.

Naib Pengerusi Institut Keselamatan dan Kesihatan Pekerjaan Negara (NIOSH), Senator Datuk T. Mohan berkata, selain itu syor segelintir pihak kononnya menurunkan cermin kenderaan dapat mengelak keracunan gas karbon monoksida juga tidak tepat.

“Enjin kenderaan dihidupkan dalam jangka masa panjang tanpa disedari kebocoran gas boleh berlaku daripada ekzos dan masuk ke kabin penumpang.

“Kebocoran gas itu dapat dikesan dengan tanda awal seperti perubahan suhu dalam kabin dan rasa loya. Jika ada tanda-tanda ini, tingkap perlu dibuka dengan segera selain penyaman udara dan enjin juga perlu dimatikan dengan segera,” katanya dalam satu kenyataan hari ini.

Walau apa pun, pemandu diingatkan agar tidak tidur dalam kenderaan dengan enjin dihidupkan kerana ia boleh menyebabkan keracunan gas karbon monoksida.

Mohan turut mengingatkan pemandu yang mengantuk agar berhenti dan berehat di luar kenderaan atau di tempat sesuai dengan kitaran udara yang baik, selamat serta segar tanpa membahayakan diri sendiri.

Pengguna kenderaan juga katanya perlu memastikan penyaman udara kenderaan diselenggara sekurang-kurangnya sekali dalam tempoh enam bulan bagi mengelak insiden tidak diingini.

Tiga daripada empat sahabat yang berehat di dalam sebuah kenderaan dengan keadaan enjin dihidupkan di Butterworth, Rabu lepas maut selepas terhidu gas karbon monoksida. Seorang masih lagi dirawat di Hospital Angkatan Tentera Tuanku Mizan di Kuala Lumpur.

Mengulas mengenai kemalangan melibatkan orang awam di tapak pembinaan baru-baru ini, Mohan berkata NIOSH menasihatkan pihak pemaju, kontraktor utama dan subkontraktor mana-mana tapak pembinaan untuk menyemak semula aspek keselamatan agar ia selamat untuk pekerja dan orang awam.

Sabtu lepas seorang wanita nyaris maut apabila keretanya ditimpa sekeping konkrit berukuran satu meter persegi daripada struktur pembinaan Lebuhraya Bertingkat Sungai Besi-Ulu Kelang (SUKE) ketika sedang melalui Lebuhraya Lingkaran Tengah 2 (MRR2) berdekatan Terminal Bersepadu Selatan. – Bernama


SPRM cari Shahridhuan

KUALA LUMPUR, 24 Safar 1442H, Isnin – Suruhanjaya Pencegahan Rasuah Malaysia (SPRM) Selangor sedang mengesan seorang lelaki tempatan bagi membantu siasatan kes.

SPRM dalam kenyataan memaklumkan individu berkenaan dikenali sebagai Mohd Shahridhuan Zohir, 29, alamat terakhir di B-1-1 Taman Mewah Indah, 43000, Kajang, Selangor.